Document ID: 32001D0463

Απόφαση της Επιτροπής
της 20ής Απριλίου 2001
σχετικά με διαδικασία κινηθείσα βάσει του άρθρου 82 της συνθήκης ΕΚ
(Υπόθεση COMP D3/34493 - DSD)
[κοινοποιηθείσα υπό τον αριθμό Ε(2001) 1106]
(Το κείμενο στη γερμανική γλώσσα είναι το μόνο αυθεντικό)
(Κείμενο που παρουσιάζει ενδιαφέρον για τον ΕΟΧ)
(2001/463/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τη συμφωνία για τον Ευρωπαϊκό Οικονομικό Χώρο, και ιδίως το άρθρο 54,
τον κανονισμό αριθ. 17 του Συμβουλίου, της 6ης Φεβρουαρίου 1962, πρώτο κανονισμό εφαρμογής των άρθρων 85 και 86 της συνθήκης(1), όπως τροποποιήθηκε τελευταία από τον κανονισμό (ΕΚ) αριθ. 1216/1999(2), και ιδίως το άρθρο 3,
την απόφαση της Επιτροπής, της 25ης Οκτωβρίου 1996, σχετικά με την κίνηση διαδικασίας για την παρούσα υπόθεση,
Έχοντας παράσχει στις εμπλεκόμενες επιχειρήσεις την ευκαιρία να εκφράσουν τις απόψεις τους σύμφωνα με το άρθρο 19 του κανονισμού αριθ. 17 και με το άρθρο 2 του κανονισμού (ΕΚ) αριθ. 2842/98 της Επιτροπής, της 22ας Δεκεμβρίου 1998, σχετικά με τις ακροάσεις στο πλαίσιο ορισμένων διαδικασιών κατ' εφαρμογή των άρθρων 85 και 86 της συνθήκης ΕΚ(3),
Κατόπιν διαβουλεύσεων με τη συμβουλευτική επιτροπή συμπράξεων και δεσποζουσών θέσεων που πραγματοποιήθηκαν στις 19 Φεβρουαρίου 2001,
Εκτιμώντας τα ακόλουθα:
Α. ΤΑ ΠΡΑΓΜΑΤΙΚΑ ΠΕΡΙΣΤΑΤΙΚΑ
I. Η ΔΙΑΔΙΚΑΣΙΑ ΚΑΙ ΟΙ ΕΜΠΛΕΚΟΜΕΝΕΣ ΕΠΙΧΕΙΡΗΣΕΙΣ
(1) Στις 2 Σεπτεμβρίου 1992, η εταιρεία Der Grüne Punkt - Duales System Deutschland AG (στο εξής "DSD"), που εδρεύει στην Κολωνία, κοινοποίησε μια σειρά από συμφωνίες, επιδιώκοντας να λάβει αρνητική πιστοποίηση ή, επικουρικώς, απαλλαγή από την απαγόρευση των συμπράξεων. Η DSD εκμεταλλεύεται στη Γερμανία ένα σύστημα αποκομιδής και ανακύκλωσης συσκευασιών πώλησης το οποίο καλύπτει το σύνολο της επικράτειας της χώρας. Το σύστημα αυτό επιτρέπει την τήρηση των διατάξεων της γερμανικής νομοθεσίας που αφορούν τις συσκευασίες. Αντικείμενο της κοινοποίησης είναι οι συμφωνίες (εταιρική σύμβαση/καταστατικό, σύμβαση παροχής υπηρεσιών, σύμβαση για τη χρήση σήματος, συμβάσεις περί εγγυήσεων) στις οποίες στηρίζεται η λειτουργία του συστήματος.
(2) Μετά τη δημοσίευση, στις 27 Μαρτίου 1997, ανακοίνωσης σύμφωνα με το άρθρο 19, παράγραφος 3 του κανονισμού αριθ. 17 στην Επίσημη Εφημερίδα των Ευρωπαϊκών Κοινοτήτων, στην οποία η Επιτροπή γνωστοποιούσε την πρόθεσή της να αξιολογήσει θετικά τις επίμαχες συμφωνίες, ελήφθησαν συνολικά 13 υπομνήματα τρίτων ενδιαφερομένων σχετικά με την υπόθεση(4). Αρκετές από τις παρατηρήσεις που περιέχονταν σε αυτά αναφέρονταν σε σειρά ζητημάτων που άπτονται της εφαρμογής της σύμβασης για τη χρήση σήματος. Ειδικότερα, από πλευράς τρίτων υποστηρίζεται ότι η σύμβαση για τη χρήση σήματος έχει ως αποτέλεσμα να περιστέλλεται ο ανταγωνισμός στο βαθμό που, σε περίπτωση που συμπληρωματικά προς την DSD ανατίθεται η εντολή σε εναλλακτικούς φορείς παροχής των υπηρεσιών, προκαλείται η επιβολή διπλού τέλους στους αδειολήπτες, με αποτέλεσμα να καθίστανται οικονομικά ασύμφοροι οι μηχανισμοί αυτού του είδους.
(3) Στις 19 Νοεμβρίου 1997, η Επιτροπή έλαβε πληροφορίες από μία ανταγωνίστρια επιχείρηση διάθεσης αποβλήτων συσκευασιών σύμφωνα με τις οποίες η σύμβαση για τη χρήση σήματος, υπό την κοινοποιηθείσα μορφή της, στερεί από τις υπόχρεες επιχειρήσεις, εξαιτίας του αναμενόμενου επιπλέον κόστους, τη δυνατότητα να συμβληθούν με εναλλακτικούς φορείς διάθεσης αποβλήτων συσκευασιών για μέρος των ποσοτήτων συσκευασιών πώλησης.
(4) Έπειτα από διαβουλεύσεις με αξιωματούχους της Γενικής Διεύθυνσης Ανταγωνισμού, η DSD γνωστοποίησε στις 15 Οκτωβρίου 1998 ότι δεσμεύεται να αποφεύγει τη διπλή χρέωση σε περίπτωση που ο αντισυμβαλλόμενος συμμετέχει σε περιφερειακό σύστημα απαλλαγής.
(5) Στις 3 Νοεμβρίου 1999, η Επιτροπή έστειλε στην DSD επιστολή στην οποία εξηγούσε ότι δεν ήταν πλέον αρκετή η μέχρι τότε δέσμευση της DSD προκειμένου για αποφυγή της διπλής χρέωσης εξαιτίας της σύμβασης για τη χρήση σήματος. Στην ίδια επιστολή υποστηριζόταν ακόμη ότι η εν λόγω δέσμευση της DSD έπρεπε οπωσδήποτε να επεκταθεί ούτως ώστε να καλύπτει όχι μόνο τα συστήματα απαλλαγής, αλλά και τις λύσεις ιδίας διάθεσης μέρους των ποσοτήτων συσκευασιών πώλησης.
(6) Στις 15 Νοεμβρίου 1999, ορισμένες εταιρείες που παράγουν προϊόντα περιποίησης μαλλιών, και συγκεκριμένα οι εταιρείες L'Oréal, Wella, Goldwell, Schwarzkopf, η ένωση προμηθευτών προϊόντων κομμωτικής (Industrieverband Friseurbedarf) και η εταιρεία παροχής υπηρεσιών διάθεσης Vfw (στο εξής: "L'Oréal κ.λπ."), οι οποίες ενδιαφέρονται να συγκροτήσουν στη Γερμανία μηχανισμούς ιδίας διάθεσης με σκοπό την ανάληψη και ανακύκλωση των συσκευασιών των προϊόντων περιποίησης μαλλιών που χρησιμοποιούν οι κομμωτές, υπέβαλαν επίσημη καταγγελία στην Επιτροπή. Οι καταγγέλλοντες επικαλούνται τις αθέμιτες, κατά τη γνώμη τους, πρακτικές που εφαρμόζει η DSD επί τη βάσει της σύμβασης για τη χρήση σήματος, οι οποίες εμποδίζουν τη συγκρότηση μηχανισμών ιδίας διάθεσης, ικανών να ασκήσουν ανταγωνισμό στην DSD. Οι καταγέλλοντες υποστηρίζουν ότι η DSD κάνει κατάχρηση της δεσπόζουσας θέσης της αφ' ης στιγμής υπάρχει αναντιστοιχία μεταξύ της χρήσης του σήματος και της υπηρεσίας απαλλαγής που πράγματι και αποδεδειγμένα παρέχει η DSD.
(7) Έπειτα από διαβουλεύσεις με υπαλλήλους της Επιτροπής, η DSD τής γνωστοποίησε με επιστολή τής 13ης Μαρτίου 2000, την ανάληψη δύο πρόσθετων δεσμεύσεων. Επιπλέον, η DSD δήλωνε ότι διαφωνούσε με την άποψη της Επιτροπής έπειτα από την τροποποίηση και την αποσαφήνιση της δέσμευσης που κοινοποιήθηκε στις 15 Οκτωβρίου 1998 (βλέπε αιτιολογική σκέψη 4) και ότι δεν θεωρούσε απαραίτητη τη ριζικότερη μεταβολή της.
(8) Στις 3 Αυγούστου 2000, η Επιτροπή απέστειλε δήλωση αιτιάσεων στην DSD, η οποία απάντησε με επιστολή τής 9ης Οκτωβρίου 2000. Στην ίδια αυτή επιστολή, η DSD δήλωσε ότι ήταν διατεθειμένη να αναλάβει και μία πρόσθετη δέσμευση, σε περίπτωση που με τον τρόπο αυτό θα αίρονταν οι επιφυλάξεις της Επιτροπής. Ωστόσο, η DSD παρέλειψε στη συνέχεια να αναλάβει πράγματι τη δέσμευση που είχε εξαγγείλει. Στην επιστολή της 9ης Οκτωβρίου, η DSD δεν διατύπωνε αίτημα για προφορικές διαβουλεύσεις σύμφωνα με το άρθρο 5 του κανονισμού (ΕΚ) αριθ. 2842/98. Με επιστολή της 21ης Νοεμβρίου, η DSD πρότεινε μία παραλλαγή μίας των δεσμεύσεων και συγχρόνως ζητούσε τη διεξαγωγή ακρόασης. Ο αρμόδιος υπάλληλος της Επιτροπής γνωστοποίησε στην DSD με επιστολή της 28ης Νοεμβρίου ότι η αίτηση της DSD ήταν απορριπτέα λόγω του σχετικά μεγάλου χρονικού διαστήματος που είχε μεσολαβήσει από την υποβολή των γραπτών παρατηρήσεων της DSD επί των αιτιάσεων της Επιτροπής μέχρι την αποστολή της επιστολής της 21ης Νοεμβρίου.
II. ΤΟ ΓΕΡΜΑΝΙΚΟ ΔΙΑΤΑΓΜΑ ΓΙΑ ΤΙΣ ΣΥΣΚΕΥΑΣΙΕΣ ΩΣ ΝΟΜΙΚΟ ΠΛΑΙΣΙΟ
(9) Στις 12 Ιουνίου 1991, θεσπίστηκε στη Γερμανία από την ομοσπονδιακή κυβέρνηση της χώρας το "Διάταγμα για την αποφυγή των απορριμμάτων από συσκευασίες" (στο εξής: "το διάταγμα για τις συσκευασίες"). Η νέα τροποποίηση του διατάγματος για τις συσκευασίες άρχισε να ισχύει στις 28 Αυγούστου 1998. Το διάταγμα για τις συσκευασίες αποσκοπεί στην αποτροπή ή τον περιορισμό των επιπτώσεων που έχουν για το περιβάλλον τα απορρίμματα από συσκευασίες.
(10) Το διάταγμα για τις συσκευασίες δεσμεύει ιδίως τους παραγωγούς και διανομείς συσκευασιών. Στο άρθρο 3 παράγραφος 1 του διατάγματος γίνεται διάκριση μεταξύ των συσκευασιών πώλησης, των συσκευασιών μεταφοράς και των λεγόμενων "πρόσθετων συσκευασιών". Με τον όρο "συσκευασίες πώλησης" νοούνται οι συσκευασίες οι οποίες προσφέρονται προς πώληση ως μονάδα και πετιούνται από τον τελικό καταναλωτή. Επίσης, συσκευασίες πώλησης κατά την έννοια του διατάγματος είναι οι συσκευασίες διανομής, γαστρονομίας και άλλων επιχειρήσεων παροχής υπηρεσιών, οι οποίες καθιστούν δυνατή ή διευκολύνουν τη μεταβίβαση των εμπορευμάτων στον τελικό καταναλωτή (συσκευασίες εξυπηρέτησης), καθώς επίσης τα πιατικά και μαχαιροπήρουνα μίας χρήσεως. Συσκευασίες μεταφοράς είναι οι συσκευασίες που διευκολύνουν τη μεταφορά των εμπορευμάτων ή τα προστατεύουν από ζημίες κατά τη μεταφορά τους από τον παραγωγό στο διανομέα ή χρησιμοποιούνται για λόγους ασφαλούς μεταφοράς και πετιούνται από το διανομέα. Με τον όρο "πρόσθετες συσκευασίες" νοούνται τα περιβλήματα που χρησιμοποιούνται ως πρόσθετη συσκευασία σε σχέση με μία συσκευασία πώλησης, χωρίς όμως να είναι απαραίτητα για λόγους υγιεινής ή αντοχής ή προστασίας του εμπορεύματος από ζημία ή λέρωμα προ της παράδοσής του στον τελικό καταναλωτή.
(11) Στο άρθρο 3 παράγραφοι 7 και 8 του διατάγματος για τις συσκευασίες δίδεται ο ορισμός της έννοιας του παραγωγού και του διανομέα. Ως παραγωγός κατά την έννοια του διατάγματος νοείται όποιος παράγει συσκευασίες, υλικά συσκευασίας ή άλλα προϊόντα από τα οποία παράγονται άμεσα συσκευασίες, καθώς και όποιος εισάγει συσκευασίες στο έδαφος που καλύπτει η ισχύς του διατάγματος. Ως διανομέας κατά την έννοια του διατάγματος νοείται όποιος εμπορεύεται συσκευασίες, υλικά συσκευασίας ή άλλα προϊόντα από τα οποία παράγονται συσκευασίες ή συσκευασμένα εμπορεύματα, χωρίς να έχει σημασία το στάδιο εμπορίας. Η διανομή κατά την έννοια του διατάγματος καλύπτει επίσης το εμπόριο εξ αποστάσεως. Σύμφωνα με το άρθρο 3 παράγραφος 10 σημείο 1 του διατάγματος για τις συσκευασίες, ως τελικός καταναλωτής νοείται το πρόσωπο στο οποίο παραδίδεται ένα εμπόρευμα και το οποίο δεν προβαίνει στη μεταπώληση του εμπορεύματος στη μορφή στην οποία του παραδόθηκε.
(12) Οι διατάξεις που ισχύουν για τις συσκευασίες πώλησης, τις πρόσθετες συσκευασίες και τις συσκευασίες μεταφοράς διαφέρουν μεταξύ τους. Το άρθρο 6 παράγραφος 1 του διατάγματος για τις συσκευασίες ορίζει για τις συσκευασίες πώλησης ότι κάθε διανομέας τέτοιων συσκευασιών είναι υποχρεωμένος να δέχεται ατελώς από τον τελικό καταναλωτή τις χρησιμοποιημένες και κενές περιεχομένου συσκευασίες πώλησης στον τόπο στον οποίον γίνεται η υλική παράδοσή τους ή κάποιον άμεσα γειτνιάζοντα τόπο και να φροντίζει για την ανακύκλωσή τους σύμφωνα με τις ποσοτικές απαιτήσεις που καθορίζονται στο παράρτημα του διατάγματος (πρόκειται για το καλούμενο "σύστημα ιδίας διάθεσης"). Ο διανομέας οφείλει να ενημερώνει τον ιδιώτη τελικό καταναλωτή, με αναγραφή κειμένου το οποίο πρέπει να γίνεται αντιληπτό με ευχέρεια και να είναι ευανάγνωστο, για τη δυνατότητα επιστροφής της συσκευασίας (άρθρο 6 παράγραφος 1 σημείο 3). Η υποχρέωση ανάληψης την οποία υπέχει ο διανομέας περιορίζεται στις συσκευασίες των εμπορευμάτων εκείνων που περιλαμβάνονται στον κατάλογο με τα προϊόντα που διακινεί (άρθρο 6 παράγραφος 1 σημείο 4). Όταν το εμβαδόν των χώρων πώλησης ενός διανομέα είναι μικρότερο των 200 m2 η υποχρέωση ανάληψης περιορίζεται στις συσκευασίες των εμπορικών σημάτων τα οποία διακινεί ο συγκεκριμένος διανομέας (άρθρο 6 παράγραφος 1 σημείο 5). Αντίστοιχη υποχρέωση ανάληψης ισχύει επίσης για το εμπόριο εξ αποστάσεως, παραδείγματος χάρη με την παροχή στον τελικό καταναλωτή κατάλληλης δυνατότητας επιστροφής της συσκευασίες σε σημείο το οποίο πρέπει να βρίσκεται σε λογική απόσταση από αυτόν (άρθρο 6 παράγραφος 1 σημείο 6).
(13) Η Γερμανία, σε απάντησή της προς σχετικά ερωτήματα που της απηύθυνε η Επιτροπή, δήλωσε ότι οι υποχρεωτικές ποσοστώσεις ανάληψης πρέπει να τηρούνται αποκλειστικά και μόνο με την ανάληψη των συσκευασιών πώλησης στον τόπο υλικής παράδοσης των εμπορευμάτων ή σε κάποιον άμεσα γειτνιάζοντα τόπο, καθώς και ότι δεν είναι δυνατό να συνυπολογίζεται στην ποσόστωση αυτή η διάθεση που ενδεχομένως οργανώνεται εκ παραλλήλου σε γειτνίαση προς τα νοικοκυριά. Το Πρωτοδικείο (Landgericht) της Κολωνίας απεφάνθη, αντιθέτως, ότι η τήρηση της ποσόστωσης δεν πρέπει να πραγματοποιείται μόνο με την αποκομιδή των συσκευασιών από τα καταστήματα(5). Οι συσκευασίες που ανακτώνται από τον διανομέα σύμφωνα με την παράγραφο 1 πρέπει, βάσει του άρθρου 6 παράγραφος 2 του διατάγματος για τις συσκευασίες, να αναλαμβάνονται από τον παραγωγό ή τον (προ)διανομέα των εκάστοτε συσκευασιών και είτε να χρησιμοποιούνται εκ νέου, είτε να ανακυκλώνονται εκτός του δημόσιου μηχανισμού διάθεσης αποβλήτων.
(14) Σύμφωνα με το άρθρο 11 του διατάγματος για τις συσκευασίες, οι παραγωγοί και οι διανομείς μπορούν επιπλέον να αναλαμβάνουν την τήρηση όλων των υποχρεώσεων ανάληψης και ανακύκλωσης τις οποίες υπέχουν τρίτοι.
(15) Η υποχρέωση ανάληψης και ανακύκλωσης δεν ισχύει, σύμφωνα με το άρθρο 6 παράγραφος 3 σημείο 1 του διατάγματος για τις συσκευασίες, στην περίπτωση των παραγωγών και των διανομέων οι οποίοι συμμετέχουν σε σύστημα με το οποίο διενεργείται στο σύνολο της περιοχής πωλήσεων του διανομέα η τακτική αποκομιδή των χρησιμοποιημένων συσκευασιών πώλησης από τους χώρους των τελικών καταναλωτών ή από χώρους κοντινούς στους τελικούς καταναλωτές. Κάθε τέτοιο σύστημα πρέπει ομοίως να πληροί ορισμένες ελάχιστες απαιτήσεις ανακύκλωσης. Δεν υφίσταται νομική υποχρέωση συμμετοχής σε παρόμοιο σύστημα για τις συσκευασίες πώλησης. Οι επιχειρήσεις που δεν συμμετέχουν σε τέτοιο σύστημα εξακολουθούν να υπέχουν την ατομική υποχρέωση ανάληψης. Βάσει του άρθρου 6 παράγραφος 3 του διατάγματος για τις συσκευασίες, η λειτουργία ενός τέτοιου συστήματος μπορεί να καλύπτει μόνο τις συσκευασίες πώλησης οι οποίες πετιούνται από τους ιδιώτες τελικούς καταναλωτές(6). Το άρθρο 3 παράγραφος 10 σημείο 2 του διατάγματος για τις συσκευασίες προβλέπει ότι η έννοια του ιδιώτη τελικού καταναλωτή καλύπτει τα νοικοκυριά και παρεμφερή σημεία απόρριψης συσκευασιών, όπως εστιατόρια, ξενοδοχεία, κυλικεία, διοικητικές υπηρεσίες, στρατόπεδα, νοσοκομεία εκπαιδευτικά και φιλανθρωπικά ιδρύματα, γραφεία ελεύθερων επαγγελματιών, καθώς επίσης γεωργικές εκμεταλλεύσεις και βιοτεχνικές μονάδες· εξαιρούνται τα τυπογραφεία και οι λοιπές επιχειρήσεις επεξεργασίας χάρτου των οποίων τα απορρίμματα μπορούν να συλλέγονται με το συνήθη για τα νοικοκυριά ρυθμό χρησιμοποιώντας κανονικούς κάδους νοικοκυριών για χαρτί, χαρτόνι και ελαφρές συσκευασίες το πολύ 1100 λίτρων ανά υλικό.
(16) Σύμφωνα με το παράρτημα I κεφάλαιο 4 παράγραφος 2 του διατάγματος για τις συσκευασίες, οι παραγωγοί και οι διανομείς οφείλουν να γνωστοποιούν τη συμμετοχή τους σε ένα σύστημα βάσει του άρθρου 6 παράγραφος 3 του ίδιου διατάγματος, είτε με αναγραφή σχετικής ένδειξης στη συσκευασία είτε με άλλον κατάλληλο τρόπο (π.χ. με ενημέρωση του πελάτη στο σημείο πώλησης ή με συνοδευτική ετικέτα). Βάσει του διατάγματος, η επίθεση σε μία συσκευασία του σήματος ενός συστήματος χωρίς να υπάρχει πράγματι συμμετοχή στο σύστημα δεν επισύρει πρόστιμο(7).
(17) Η αναγνώριση του ότι έχει συγκροτηθεί και εφαρμόζεται παντού ένα σύστημα κατά την έννοια του άρθρου 6 παράγραφος 3 του διατάγματος για τις συσκευασίες γίνεται με απόφαση της αρμόδιας αρχής του εκάστοτε ομόσπονδου κρατιδίου. Στο άρθρο 6 παράγραφος 3 σημείο 4 του διατάγματος για τις συσκευασίες προβλέπεται ότι κάθε τέτοιο σύστημα πρέπει να είναι συμβατό με τα ήδη υπάρχοντα συστήματα συλλογής και ανακύκλωσης τα οποία εφαρμόζουν οι φορείς που υπόκεινται στην υποχρέωση διάθεσης απορριμμάτων. Στην πράξη, η αναγνώριση ενός συστήματος από την αρμόδια αρχή του εκάστοτε ομόσπονδου κρατιδίου προϋποθέτει οπωσδήποτε την ύπαρξη της καλούμενης "δήλωσης συμβατότητας" του οικείου φορέα διάθεσης απορριμμάτων. Τούτο σημαίνει ότι οι δήμοι (Kommunen ή Landkreise) πρέπει να έχουν εγκρίνει για την περιοχή τους τη σύναψη της σχετικής σύμβασης μεταξύ του φορέα εκμετάλλευσης του συστήματος και της επιχείρησης διάθεσης απορριμάτων συσκευασίας.
(18) Σε παράρτημα του διατάγματος για τις συσκευασίες καθορίζονται οι σχετικές ποσοτικές απαιτήσεις. Μέχρι την αναθεώρηση του διατάγματος για τις συσκευασίες, οι εν λόγω ποσοστώσεις αποκομιδής και διαλογής καθορίζονταν για το σύνολο του όγκου υλικών συσκευασίας στην οικεία περιοχή πωλήσεων (δηλαδή στο ομόσπονδο κρατίδιο). Ειδικότερα, από την 1η Ιουλίου 1995 και μετά, το σύστημα αποκομιδής έπρεπε υποχρεωτικά να επιτρέπει την αποκομιδή του 80 % του συνολικού όγκου υλικών συσκευασίας. Τα υλικά που συλλέγονταν έπρεπε υποχρεωτικά να διαχωρίζονται σε ποσοστό 90 % για το γυαλί, το λευκοσίδηρο και το αλουμίνιο, και 80 % για το χαρτόνι, το χαρτί, τα πλαστικά και τις μεικτές συσκευασίες· από τη διαλογή έπρεπε να προκύπτει ανακυκλώσιμη ποιότητα για το κάθε υλικό. Από το 1993 μέχρι τις 30 Ιουνίου 1995 ίσχυαν μειωμένες ποσοστώσεις.
(19) Η αναθεώρηση του διατάγματος για τις συσκευασίες είχε ως αποτέλεσμα να μετατραπεί η ανωτέρω απόλυτη μέθοδος υπολογισμού σε μία εξατομικευμένη για κάθε σύστημα μέθοδο υπολογισμού (δηλαδή με βάση τις συσκευασίες πώλησης που συγκεντρώνονται με το εκάστοτε σύστημα). Εκτός αυτού, η απόδειξη της τήρησης των σχετικών ποσοτικών απαιτήσεων είναι εφεξής υποχρεωτική και για τους παραγωγούς και διανομείς οι οποίοι δεν μετέχουν σε κάποιο σύστημα σύμφωνα με το άρθρο 6 παράγραφος 3 του διατάγματος για τις συσκευασίες. Από την 1η Ιανουαρίου 2000, τόσο οι φορείς που εκμεταλλεύονται συστήματα γενικευμένης εφαρμογής κατά την έννοια του άρθρου 6 παράγραφος 3 του διατάγματος για τις συσκευασίες όσον αφορά τις συσκευασίες για τις οποίες μετέχουν στο σύστημά τους οι παραγωγοί και οι διανομείς, όσο και οι παραγωγοί και οι διανομείς που επιλέγουν να θέσουν σε εφαρμογή μηχανισμό ιδίας διάθεσης, είναι υποχρεωμένοι να πραγματοποιούν ανακύκλωση υλικών για το 75 % των συσκευασιών από γυαλί, για το 70 % των συσκευασιών από λευκοσίδηρο, χαρτί ή χαρτόνι και για το 60 % των συσκευασιών από μεικτά υλικά. Το 60 % των συσκευασιών από πλαστικό πρέπει να υποβάλλονται σε ανακύκλωση κατά τέτοιον τρόπο ώστε το 60 % τουλάχιστον της εν λόγω ποσόστωσης ανακύκλωσης να ανακυκλώνεται με μεθόδους με τις οποίες επιτυγχάνεται η αντικατάσταση νέων υλών από το ίδιο υλικό ή τα υλικά από τα οποία αποτελείται το πλαστικό να είναι δυνατό να χρησιμοποιηθούν εκ νέου (πρόκειται για τη λεγόμενη "διαδικασία αξιοποίησης των υλικών"). Οι συσκευασίες από υλικά για τα οποία δεν υπάρχουν συγκεκριμένες μέθοδοι ανακύκλωσης πρέπει να υποβάλλονται σε ανακύκλωση των υλικών τους, στο βαθμό που αυτό είναι τεχνικώς εφικτό και οικονομικώς πρόσφορο. Στην περίπτωση των μηχανισμών ιδίας διάθεσης, η συμμόρφωση με τις απαιτήσεις ανάληψης και ανακύκλωσης πρέπει να πιστοποιείται από ανεξάρτητο εμπειρογνώμονα επί τη βάσει επαληθεύσιμων έγγραφων αποδεικτικών στοιχείων (παράρτημα Ι κεφάλαιο 2 παράγραφος 1). Κάθε σύστημα απαλλαγής πρέπει να επιτρέπει τον προσδιορισμό των ποσοτήτων που έχουν συλλεγεί και ανακυκλωθεί, και μάλιστα κατά τρόπο που να επιτρέπει την επαλήθευσή τους. Η αρχή που είναι αρμόδια να εξετάζει τις σχετικές αιτήσεις δύναται να αξιώσει την επιβεβαίωση της απόδειξης με έκθεση ανεξάρτητου εμπειρογνώμονα(παράρτημα I κεφάλαιο 3 παράγραφος 4).
(20) Η Γερμανία κατέστησε γνωστό ότι επιτρέπεται να συνδυάζονται ταυτόχρονα ένας μηχανισμός ιδίας διάθεσης και η συμμετοχή σε ένα σύστημα σύμφωνα με το άρθρο 6 παράγραφος 3, και ότι κατά συνέπεια είναι επίσης δυνατή η συμμετοχή με ορισμένη ποσότητα ενός προϊόντος συσκευασίας σε ένα σύστημα σύμφωνα με το άρθρο 6 παράγραφος 3. Εξάλλου, υποστηρίζεται ότι πρέπει να γίνεται σαφές στους καταναλωτές και στις αρχές ποιες συσκευασίες εμπίπτουν στην υποχρέωση ανάληψης στο κατάστημα ή σε κάποιον άμεσα γειτνιάζοντα χώρο και ποιες συσκευασίες δεν εμπίπτουν στην υποχρέωση αυτή. Η ομοσπονδιακή κυβέρνηση έχει επίσης επιβεβαιώσει ότι, βάσει του διατάγματος για τις συσκευασίες, ο τελικός καταναλωτής είναι ελεύθερος να αποφασίσει αν θα αφήσει τη συσκευασία στο κατάστημα ή αν θα την επιστρέψει εκεί ή αν θα την παραδώσει σε ένα σημείο συγκέντρωσης απορριμμάτων κοντά στην οικία του(8).
(21) Σε περίπτωση που ένας διανομέας ή παραγωγός δεν εκπληρώνει τις υποχρεώσεις που προβλέπονται στο άρθρο 6 παράγραφος 1 σημείο 1 και παράγραφος 2 σημείο 1 του διατάγματος για τις συσκευασίες με την ανάληψη της συσκευασίας στο σημείο πώλησης, η τήρηση των εν λόγω υποχρεώσεων πρέπει να πραγματοποιείται σύμφωνα με το άρθρο 6 παράγραφος 1 σημείο 9 (σε συνδυασμό με το άρθρο 6 παράγραφος 2 σημείο 4) του διατάγματος για τις συσκευασίες μέσω ενός συστήματος κατά τα προβλεπόμενα στην παράγραφο 3. Η Γερμανία δήλωσε συμπληρωματικά σχετικά με το θέμα αυτό ότι μία επιχείρηση η οποία εφαρμόζει σύστημα ιδίας διάθεσης και η οποία δεν έχει τηρήσει την ποσόστωση ανακύκλωσης είναι υποχρεωμένη να συμμετέχει σε ένα σύστημα σύμφωνα με το άρθρο 6 παράγραφος 3 με τον όγκο συσκευασιών που απαιτείται προκειμένου να τηρηθούν οι ποσοτικές απαιτήσεις.
(22) Παρόμοιες υποχρεώσεις ανάληψης προβλέπονται για τις συσκευασίες μεταφοράς και τις πρόσθετες συσκευασίες. Ωστόσο, δεν παρέχεται η δυνατότητα απαλλαγής από τις υποχρεώσεις αυτές μέσω της συμμετοχής σε κάποιο σύστημα. Ούτε προβλέπονται απαιτήσεις για την ανάληψη και τις ποσότητες. Οι διανομείς οι οποίοι προσφέρουν προς πώληση εμπορεύματα εντός πρόσθετων συσκευασιών είναι υποχρεωμένοι να αφαιρούν την πρόσθετη συσκευασία κατά την παράδοση του εμπορεύματος στον τελικό καταναλωτή ή να παρέχουν στον τελικό καταναλωτή τη δυνατότητα να επιστρέφει ανέξοδα την πρόσθετη συσκευασία στο σημείο πώλησης. Αν ο τελικός καταναλωτής παραλαμβάνει το εμπόρευμα εντός της πρόσθετης συσκευασίας, ισχύουν κατ' αναλογία οι διατάξεις για τις συσκευασίες πώλησης.
(23) Η ομοσπονδιακή κυβέρνηση είχε δηλώσει ήδη το 1993, απαντώντας σε σχετικά ερωτήματα της Επιτροπής, ότι το άρθρο 6 παράγραφος 3 του διατάγματος για τις συσκευασίες δεν πρέπει να ερμηνεύεται ως επιτρέπον την εφαρμογή ενός και μοναδικού συστήματος. Κατ' αυτήν, το διάταγμα για τις συσκευασίες παρέχει τη δυνατότητα συγκρότησης και άλλων συστημάτων για τη διάθεση των συσκευασιών πώλησης· πρόθεση του νομοθέτη του διατάγματος δεν ήταν να επιτρέπεται η λειτουργία σε ολόκληρη τη γερμανική επικράτεια ή σε κάθε ομόσπονδο κρατίδιο ενός και μόνον τέτοιου συστήματος.
(24) Σύμφωνα με την αιτιολόγηση της αναθεωρημένης έκδοσης του διατάγματος για τις συσκευασίες από πλευράς Γερμανίας, ένα από τα πρωταρχικά της μελήματα είναι η μεγαλύτερη προώθηση του ανταγωνισμού. Υποστηρίζεται ότι η τόνωση του ανταγωνισμού θα επιτευχθεί μελλοντικώς, μεταξύ άλλων, με την προκήρυξη διαγωνισμού για την ανάθεση των εργασιών διάθεσης που σχετίζονται με την αποκομιδή, τη διαλογή και την ανακύκλωση των συσκευασιών· με τον τρόπο αυτό θα εξασφαλίζεται η κατακύρωση των εργασιών υπό συνθήκες ανταγωνισμού. Ακόμη, οι συσκευασίες που προορίζονται για ανακύκλωση θα εκποιούνται υπό ανταγωνιστικούς όρους. Τέλος, θα είναι υποχρεωτική η γνωστοποίηση του κόστους συγκέντρωσης, διαλογής και ανακύκλωσης ή απομάκρυνσης των επιμέρους υλικών που απαρτίζουν τις συσκευασίες.
III. ΤΟ ΣΥΣΤΗΜΑ ΣΥΛΛΟΓΗΣ ΚΑΙ ΑΝΑΚΥΚΛΩΣΗΣ ΠΟΥ ΕΦΑΡΜΟΖΕΙ Η DSD
(25) Η DSD είναι η μοναδική επιχείρηση η οποία λειτουργεί στη Γερμανία ως ένα σύστημα γενικευμένης εφαρμογής κατά την έννοια του άρθρου 6 παράγραφος 3 του διατάγματος για τις συσκευασίες και ασχολείται με τη συλλογή και ανακύκλωση συσκευασιών πώλησης σύμφωνα με τις διατάξεις του ίδιου διατάγματος. Η DSD εξασφάλισε στις αρχές του 1993 την πιστοποίηση των αρμόδιων αρχών όλων των ομόσπονδων κρατιδίων. Το σύστημα ετέθη σε εφαρμογή το 1992, αλλά λειτουργεί πλήρως από το 1993. Πρόκειται για ένα σύστημα το οποίο χαρακτηρίζεται ως "διττό", υπό την έννοια ότι η αποκομιδή και η ανακύκλωση των συσκευασιών πραγματοποιούνται εκτός του πλαισίου του κρατικού μηχανισμού διάθεσης απορριμμάτων και υπό ιδιωτικό οικονομικό καθεστώς.
(26) Εκτός της DSD υπάρχουν μερικές ακόμη επιχειρήσεις οι οποίες ασχολούνται ομοίως με την ανάληψη και ανακύκλωση ορισμένων συσκευασιών πώλησης, αλλά τα συστήματα που αυτές εκμεταλλεύονται δεν είναι γενικευμένης εφαρμογής συστήματα συλλογής και ανακύκλωσης κατά την έννοια του άρθρου 6 παράγραφος 3 του διατάγματος για τις συσκευασίες. Οι επιχειρήσεις αυτές αναπτύσσουν τη δραστηριότητά τους μάλλον ως τρίτοι κατά την έννοια του άρθρου 6, παράγραφοι 1 και 2 του διατάγματος για τις συσκευασίες, σε συνδυασμό με το άρθρο 11· τούτο σημαίνει ότι αναλαμβάνουν ευθέως την υποχρέωση ανάληψης του παραγωγού ή του διανομέα συσκευασιών πώλησης. Μία πλειάδα άλλων επιχειρήσεων ασχολείται με τη συλλογή και ανακύκλωση συσκευασιών μεταφοράς.
(27) Η DSD χρηματοδοτείται από τα τέλη που χρεώνει στις επιχειρήσεις οι οποίες είναι συμβεβλημένες με το σύστημα. Η συμμετοχή στο σύστημα πραγματοποιείται με τη σύναψη της καλούμενης "σύμβασης για τη χρήση του σήματος". Με τη σύμβαση αυτή, η επιχείρηση αποκτά, έναντι της καταβολής τέλους, το δικαίωμα να χρησιμοποιεί στις συσκευασίες της το σήμα "Der Grüne Punkt", το οποίο στην πραγματικότητα την απαλλάσσει από την υποχρέωση ανάληψης των συγκεκριμένων συσκευασιών.
(28) Το 1998 ο κύκλος εργασιών της DSD ανήλθε στα 4,2 δισεκατομμύρια γερμανικά μάρκα· σύμφωνα με εκτιμήσεις της DSD, ο κύκλος εργασιών της το 1999 ανήλθε στα 3,8 δισεκατομμύρια γερμανικά μάρκα περίπου. Το 1998, η DSD συγκέντρωσε περίπου 5,6 εκατομμύρια τόνους συσκευασιών πώλησης. Σήμερα, με το σύστημα είναι συμβεβλημένες γύρω στις 17000 επιχειρήσεις. Υπολογίζεται ότι στη Γερμανία έχουν συναφθεί συμβάσεις χρήσης σήματος για το 70 % περίπου όλων των διακινούμενων συσκευασιών πώλησης. Ο πίνακας που ακολουθεί δίνει μια εικόνα για τη σχέση που υπάρχει μεταξύ του όγκου συσκευασιών που συγκεντρώνει η DSD και του συνολικού όγκου συσκευασιών κατά το χρονικό διάστημα 1995-1998:
ΘΕΣΗ ΠΙΝΑΚΑ
(29) Η DSD δεν συλλέγει η ίδια τις χρησιμοποιημένες συσκευασίες πώλησης, αλλά αναθέτει το έργο αυτό σε τοπικές (δημοτικές και ιδιωτικές) επιχειρήσεις διάθεσης απορριμμάτων, με τις οποίες συνάπτει "συμβάσεις παροχής υπηρεσιών". Συνολικά υπάρχουν 546 γεωγραφικοί τομείς αποκομιδής. Ορισμένες επιχειρήσεις διαχείρισης απορριμμάτων δραστηριοποιούνται σε περισσότερους από αυτούς τους τομείς βάσει συμβάσεως που έχουν συνάψει με την DSD. Η DSD έχει συνάψει συμβάσεις παροχής υπηρεσιών με συνολικά 537 αντισυμβαλλόμενες επιχειρήσεις. Μερικές από τις εν λόγω επιχειρήσεις διαχείρισης απορριμμάτων έχουν συστήσει με τη σειρά τους μεγαλύτερες κοινοπραξίες. Η σύμβαση παροχής υπηρεσιών προβλέπει ότι αποκλειστικό μέλημα της επιχείρησης διαχείρισης είναι η αποκομιδή και η διαλογή των χρησιμοποιημένων συσκευασιών πώλησης σε συγκεκριμένο γεωγραφικό τομέα. Η συγκέντρωση αφορά τα απορρίμματα των ιδιωτικών νοικοκυριών και ορισμένων κατηγοριών επιχειρήσεων. Σε μερικές περιπτώσεις η επιχείρηση διαχείρισης δεν πραγματοποιεί η ίδια την αποκομιδή και τη διαλογή του συνόλου των συσκευασιών που απορρίπτονται· συχνά, η αποκομιδή ή η διαλογή συγκεκριμένων υλικών συσκευασίας ανατίθεται υπεργολαβικώς σε άλλες επιχειρήσεις.
(30) Το σύστημα που έχει συγκροτήσει η DSD συνίσταται στην αποκομιδή χρησιμοποιημένων συσκευασιών πώλησης από κάθε είδους υλικά. Οι συσκευασίες συγκεντρώνονται είτε σε δοχεία τοποθετημένα κοντά στα νοικοκυριά, και στα οποία ρίπτονται οι χρησιμοποιημένες συσκευασίες πώλησης, είτε με την τακτική αποκομιδή ή το άδειασμα των πλαστικών σάκων ή των κάδων που οι επιχειρήσεις διαχείρισης έχουν διανείμει στα νοικοκυριά. Η διαλογή των υλικών που συγκεντρώνονται με τον τρόπο αυτό εμπίπτει στον τομέα ευθύνης της επιχείρησης διαχείρισης. Κατά κανόνα, η διαλογή γίνεται στις εγκαταστάσεις εξειδικευμένων επιχειρήσεων. Η επιχείρηση διάθεσης φροντίζει για τη διάθεση όλων των συσκευασιών που ρίπτονται στα εγκατεστημένα δοχεία αποκομιδής. Τα υπόλοιπα αντικείμενα που ρίπτονται μέσα στα ίδια δοχεία αποτελούν ενδεχομένως και αυτά αντικείμενο ανακύκλωσης ή ξεχωρίζονται ως απορρίμματα. Μαζί με τις συσκευασίες πώλησης από χαρτί και χαρτόνι, οι επιχειρήσεις διαχείρισης συγκεντρώνουν κατά κανόνα και τα παλαιά έντυπα (εφημερίδες και περιοδικά). Τα είδη αυτά αποτελούν το μεγαλύτερο μέρος (75 % περίπου) της συγκεκριμένης κατηγορίας με βάση το υλικό. Η αποκομιδή εντύπων δεν εμπίπτει στον τομέα ευθύνης της DSD, και η DSD δεν παρέχει καμία αμοιβή γι' αυτήν.
(31) Τα υλικά, αφού υποβληθούν σε διαλογή, ανακυκλώνονται είτε από τις ίδιες τις επιχειρήσεις διάθεσης είτε με την περεμβολή τρίτων ή παραδίδονται με σκοπό την ανακύκλωση σε επιχειρήσεις που είναι γνωστές ως "εγγυήτριες επιχειρήσεις". Κάθε εγγυήτρια επιχείρηση έχει παράσχει στην DSD την εγγύηση ότι θα φροντίσει για την ανακύκλωση των χρησιμοποιημένων συσκευασιών. Οι επιχειρήσεις αυτής της κατηγορίας είτε διοικούνται από τις βιομηχανίες που παράγουν τα επιμέρους υλικά συσκευασίας, είτε συστήνονται ειδικά για να ασχοληθούν με την εμπορία και ανακύκλωση των υλικών που συγκεντρώνονται. Σύμφωνα με τις διατάξεις του διατάγματος για τις συσκευασίες, η ανακύκλωση πρέπει υποχρεωτικά να έχει τη μορφή της ανάκτησης· η καύση και η ταφή δεν αποτελούν επιτρεπτές μορφές ανακύκλωσης.
(32) Με το σύστημα που εκμεταλλεύεται η DSD δεν συλλέγονται όλες οι συσκευασίες πώλησης κατά την έννοια του διατάγματος για τις συσκευασίες αλλά μόνο οι συσκευασίες πώλησης που καταλήγουν στα νοικοκυριά και σε παρεμφερή σημεία απόρριψης. Οι συσκευασίες μεταφοράς δεν αποτελούν αντικείμενο του συστήματος. Ο συγκεκριμένος περιορισμός του πεδίου δραστηριοτήτων της DSD έχει επιβληθεί από την αρμόδια γερμανική αρχή, δηλαδή από την ομοσπονδιακή υπηρεσία ανταγωνισμού (Bundeskartellamt).
(33) Η ομοσπονδιακή υπηρεσία ανταγωνισμού έχει επανειλημμένως εναντιωθεί σε σχέδια της DSD με σκοπό τη διεύρυνση του πεδίου δραστηριοτήτων της.
(34) Ειδικότερα, τον Οκτώβριο του 1992 η DSD ανήγγειλε την πρόθεσή της να ασχοληθεί επίσης με τη διαχείριση των συσκευασιών πώλησης που απορρίπτονται από τις επιχειρήσεις χονδρικού εμπορίου και τις βιομηχανικές επιχειρήσεις. Η ομοσπονδιακή υπηρεσία ανταγωνισμού είχε διατυπώσει τότε την αντίρρηση ότι κάτι τέτοιο θα οδηγούσε στην αποβολή από την αγορά των επιχειρήσεων διάθεσης που δεν είναι συμβεβλημένες με την DSD, με αποτέλεσμα να αναγκασθεί η DSD να εγκαταλείψει το σχέδιό της. Εν προκειμένω, η ομοσπονδιακή υπηρεσία ανταγωνισμού ήταν της άποψης ότι οι παρεπόμενες διατάξεις των αναγνωριστικών αποφάσεων των αρμόδιων αρχών των ομόσπονδων κρατιδίων, οι οποίες προβλέπουν ρητώς τα σχετικά με την υλοποίηση του υπόψη σχεδίου της DSD, δεν είναι δυνατό να εμποδίσουν τις ενέργειες της ομοσπονδιακής υπηρεσίας ανταγωνισμού επί του συγκεκριμένου θέματος. Κατά την περάτωση της διαδικασίας αποφασίστηκε ότι η DSD μπορούσε να αναλάβει τη διάθεση των συσκευασιών που πετούν εστιατόρια, κυλικεία, νοσοκομεία, διοικητικές υπηρεσίες, εκπαιδευτικά ιδρύματα, στρατόπεδα, γραφεία ελεύθερων επαγγελματιών, καθώς επίσης βιοτεχνικές μονάδες, εξαιρουμένων των τυπογραφείων και των λοιπών επιχειρήσεων επεξεργασίας χάρτου, εφόσον διαθέτουν δοχεία αποκομιδής παρόμοια με αυτά που χρησιμοποιούν τα νοικοκυριά, χωρητικότητας το πολύ 1100 λίτρα ανά κατηγορία υλικού, με τον συνήθη για ένα νοικοκυριό ρυθμό αποκομιδής.
(35) Στη συνέχεια, η ομοσπονδιακή υπηρεσία ανταγωνισμού απαγόρευσε επίσημα με απόφασή της, της 24ης Ιουνίου 1993, στην DSD να επεκτείνει τις δραστηριότητές της στον τομέα των μη συνηθισμένων για τα καταστήματα συσκευασιών, καθώς και σε εκείνο των συσκευασιών μεταφοράς. Η απαγόρευση είχε ως αντικείμενο την πρόθεση της DSD να ασχοληθεί μέσω μίας θυγατρικής της με την συγκέντρωση συσκευασιών πώλησης και συσκευασιών μεταφοράς από χαρτί, διάφορα είδη χαρτονιού ή συνθετικές ουσίες που απορρίπτονται από επιχειρήσεις χονδρικού εμπορίου ή από βιομηχανικές επιχειρήσεις. Η ομοσπονδιακή υπηρεσία ανταγωνισμού έκρινε ότι με τον τρόπο αυτό θα προκαλείτο μία συγκέντρωση της ζήτησης για υπηρεσίες διάθεσης απορριμμάτων, η οποία θα είχε ως αποτέλεσμα την περιστολή του ανταγωνισμού κατά την έννοια του άρθρου 1 του γερμανικού νόμου για την προστασία του ελεύθερου ανταγωνισμού. Η DSD δεν άσκησε κανένα ένδικο μέσο κατά της απόφασης αυτής.
IV. Η ΣΥΜΒΑΣΗ ΧΡΗΣΗΣ ΣΗΜΑΤΟΣ ΩΣ ΣΧΕΤΙΚΗ ΣΥΜΦΩΝΙΑ
(36) Οι σχέσεις μεταξύ της DSD και των επιχειρήσεων που συμμετέχουν στο σύστημα ρυθμίζονται από μία τυποποιημένη σύμβαση, η οποία καλείται "σύμβαση για τη χρήση του σήματος 'Der Grüne Punkt' (στο εξής: η σύμβαση)". Από τότε που κοινοποιήθηκε, η εν λόγω σύμβαση έχει τροποποιηθεί επανειλημμένα. Ισχύει υπό την παρούσα μορφή της από τις 5 Σεπτεμβρίου 1994.
(37) Σύμφωνα με τη σύμβαση για τη χρήση του σήματος, η DSD είναι ιδιοκτήτρια του συλλογικού σήματος "Der Grüne Punkt" και παραχωρεί σε παραγωγούς και διανομείς το δικαίωμα να επιθέτουν το σήμα αυτό στις συσκευασίες πώλησης που έχουν ενταχθεί στο σύστημα επί τη βάσει ενιαίας σύμβασης για τη χρήση του σήματος. Η DSD επιτρέπει τη χρήση του εν λόγω σήματος σε συσκευασίες πώλησης, οι οποίες πρέπει υποχρεωτικά να της κοινοποιούνται αυτοτελώς (άρθρο 1 παράγραφος 1 της σύμβασης για τη χρήση του σήματος).
(38) Η DSD εγγυάται σε κάθε συμβεβλημένη επιχείρηση (η οποία στη σύμβαση καλείται "επιχείρηση που λαμβάνει το σήμα") ότι θα φροντίζει για την αποκομιδή σε όλη την επικράτεια, τη διαλογή και την ανακύκλωση χρησιμοποιημένων συσκευασιών πώλησης κατά τέτοιον τρόπο ώστε να αίρεται η ισχύς των υποχρεώσεων ανάληψης και ανακύκλωσης οι οποίες απορρέουν από το διάταγμα για τις συσκευασίες και τις οποίες υπέχουν οι μετέχοντες παραγωγοί και διανομείς για τις συσκευασίες πώλησης που έχουν ενταχθεί στο σύστημα (άρθρο 2 της σύμβασης).
(39) Ο αντισυμβαλλόμενος υποχρεούται να επιθέτει το σήμα σε όλες τις συσκευασίες που έχει δηλώσει και οι οποίες προορίζονται για εγχώρια κατανάλωση, σεβόμενος μία συγκεκριμένη μορφή και μέθοδο και κατά τρόπο εμφανή για τον τελικό καταναλωτή. Η DSD δύναται να απαλλάξει τον αντισυμβαλλόμενο από την υποχρέωση αυτή (άρθρο 3 παράγραφος 1 της σύμβασης).
(40) Ο αντισυμβαλλόμενος οφείλει να καταβάλει στην DSD ένα τέλος εκμετάλλευσης για όλες τις συσκευασίες τις οποίες διαθέτει βάσει της μεταξύ τους σύμβασης με το σήμα "Der Grüne Punkt" στο εδάφος της Ομοσπονδιακής Δημοκρατίας της Γερμανίας. Οποιαδήποτε εξαίρεση από αυτόν τον κανόνα προϋποθέτει γραπτή ειδική συμφωνία (άρθρο 4 παράγραφος 1 της σύμβασης· η ρύθμιση επαναλαμβάνεται στο άρθρο 5 παράγραφος 1, χωρίς όμως τη δυνατότητα εξαιρέσεων).
(41) Το ύψος του τέλους εκμετάλλευσης καθορίζεται με βάση τιμοκαταλόγους που ισχύουν από 1ης Ιανουαρίου 1995 (βλέπε το άρθρο 4 παράγραφος 2 της σύμβασης). Το τέλος εκμετάλλευσης υπολογίζεται με βάση το άθροισμα των τελών που αντιστοιχούν στο στοιχείο του βάρους και των τελών που αντιστοιχούν στο στοιχείο των τεμαχίων. Το στοιχείο του βάρους υπολογίζεται με βάση το βάρος της συσκευασίας και εξαρτάται από το είδος του χρησιμοποιούμενου υλικού. Το στοιχείο του τεμαχίου εξαρτάται από τον όγκο ή από το εμβαδόν της επιφανείας της συσκευασίας.
(42) Η αναπροσαρμογή του τέλους εκμετάλλευσης είναι δυνατό να γίνει με μονομερή δήλωση της DSD. Η αύξηση ή η μείωση του τέλους εκμετάλλευσης αποφασίζεται επί τη βάσει των ακόλουθων θεμελιωδών αρχών: για τον υπολογισμό του τέλους εκμετάλλευσης δεν εφαρμόζεται προσαύξηση κέρδους· αποκλειστικός σκοπός του τέλους είναι η κάλυψη των δαπανών που απαιτούνται για το έργο της αποκομιδής, της διαλογής και της ανακύκλωσης, καθώς και των αναγκαίων διοικητικών εξόδων (βλέπε το άρθρο 4 παράγραφος 3 της σύμβασης). Τα έξοδα λειτουργίας του συστήματος πρέπει να καταλογίζονται στο μέτρο του δυνατού με βάση τα γενεσιουργά τους αίτια στις επιμέρους κατηγορίες υλικών.
(43) Η ισχύς της συμβάσεως παρατείνεται για ένα έτος, εφόσον δεν υπάρξει καταγγελία της συμβάσεως δύο μήνες πριν από τη λήξη της ισχύος της (άρθρο 6). Η επιχείρηση που λαμβάνει το σήμα δικαιούται να καταγγείλει τη σύμβαση εντός εξάμηνης προθεσμίας σε περίπτωση που παύσει να διακινεί στη Γερμανίαι τις συσκευασίες τις οποίες έχει δηλώσει (άρθρο 11 παράγραφος 1).
Η επιχείρηση που λαμβάνει το σήμα είναι ελεύθερη να δηλώσει ολόκληρη την γκάμα συσκευασιών ή μόνο συγκεκριμένες συσκευασίες.
(44) Η εταιρεία DSD AG είναι η μοναδική ιδιοκτήρια των δικαιωμάτων χρήσεων του σήματος "Der Grüne Punkt" στη Γερμανία. Για τη χρήση του ίδιου σήματος εκτός Γερμανίας, ιδίως στο έδαφος της Κοινότητας, η DSD έχει παραχωρήσει τα σχετικά δικαιώματα χρήσης στην εταιρεία ProEurope (Packaging Recovery Organisation Europe sprl), που εδρεύει στις Βρυξέλλες, υπό τη μορφή γενικής αδείας εκμετάλλευσης.
(45) Τα τελευταία χρόνια δημιουργήθηκαν και σε άλλα κράτη μέλη της Ένωσης συστήματα ανάληψης και απαλλαγής παρόμοια με αυτό της DSD στον ιδιωτικό τομέα. Πολλά από αυτά τα συστήματα χρησιμοποιούν ομοίως -επί τη βάσει ανάλογης σύμβασης εκμετάλλευσης σήματος με την εταιρεία ProEurope- το σήμα "Der Grüne Punkt". Σήμερα, τα συστήματα αυτά είναι τα εξής: Eco-Emballages SA (Γαλλία), Altstoff Recycling Austria AG (Αυστρία), asbl Fost plus vzw (Βέλγιο), Sociedade Ponto Verde SA (Πορτογαλία), Ecoembalajes España (Ισπανία), Valorlux ASBL (Λουξεμβούργο) και Repak Limited (Ιρλανδία). Πολλά από αυτά έχουν καταλάβει στην αγορά του αντίστοιχου κράτους μέλους θέση ανάλογη εκείνης της DSD.
(46) Η παρούσα απόφαση δεν καλύπτει τη γενική άδεια εκμετάλλευσης με την οποία έχουν παραχωρηθεί τα δικαιώματα χρήσης του σήματος στην ProEurope, ούτε οι συμβάσεις εκμετάλλευσης που η ProEurope έχει συνάψει με τα επιμέρους συστήματα.
V. ΔΕΣΜΕΥΣΕΙΣ ΤΙΣ ΟΠΟΙΕΣ ΑΝΕΛΑΒΕ Η DSD
(47) Η DSD ανέλαβε έναντι της Επιτροπής μια σειρά από δεσμεύσεις σε σχέση με τη σύμβαση.
(48) Η DSD ανέλαβε την ακόλουθη δέσμευση προκειμένου να εγγυηθεί τον διαφανή και σε αντιστοιχία με τα γενεσιουργά αίτια υπολογισμό του τέλους εκμετάλλευσης:
(49) "Η εταιρεία Duales System Deutschland AG υποχρεούται να προσδιορίζει τα τέλη εκμετάλλευσης για τη χρήση του σήματος 'Der Grüne Punkt' ή/και τα σχετικά κριτήρια υπολογισμού κατά τρόπον ώστε τα έξοδα λειτουργίας του συστήματος να καταλογίζονται με βάση τα γενεσιουργά τους αίτια στις επιμέρους κατηγορίες υλικών. Επίσης οφείλει να αναθέτει ανά εύλογα χρονικά διαστήματα σε εμπειρογνώμονες (π.χ. οικονομικούς ελεγκτές) την τήρηση της ανωτέρω υποχρέωσης".
(50) Η σύμβαση δεν προβλέπει καμία διάκριση μεταξύ των επιχειρήσεων που εδρεύουν στη Γερμανία και των επιχειρήσεων που εδρεύουν στις χώρες μέλη του Ευρωπαϊκού Οικονομικού Χώρου. Επιπλέον, η DSD ανέλαβε την ακόλουθη υποχρέωση:
(51) "Η εταιρεία Duales System Deutschland AG υποχρεούται να συνάπτει συμβάσεις με παραγωγούς και διανομείς συσκευασιών πώλησης οι οποίοι εδρεύουν στον Ευρωπαϊκό Οικονομικό Χώρο με αντικείμενο τη χρήση του σήματος 'Der Grüne Punkt' στο έδαφος στο οποίο εφαρμόζεται το διάταγμα για τις συσκευασίες. Η Duales System Deutschland AG υποχρεούται να επιφυλάσσει την ίδια ακριβώς μεταχείριση στους αντισυμβαλλόμενους οι οποίοι εδρεύουν στα κράτη για τα οποία γίνεται λόγος στην παράγραφο 1 και σε εκείνους που εδρεύουν στο έδαφος στο οποίο εφαρμόζεται το διάταγμα για τις συσκευασίες. Δεν επιτρέπεται καμία παρέκκλιση από τις υποχρεώσεις που προβλέπονται στις παραγράφους 1 και 2 χωρίς ουσιαστικό λόγο. Στην περίπτωση αυτή, η Duales System Deutschland AG υποχρεούται να ενημερώνει σχετικά αμελλητί την Επιτροπή."
(52) Σε ορισμένες περιπτώσεις, για νομικούς, τεχνικούς, οργανωτικούς ή άλλους λόγους δεν μπορεί να αποκλεισθεί το ενδεχόμενο αναντιστοιχίας μεταξύ της χρήσης του σήματος "Der Grüne Punkt" και της πραγματικής ή προτιθέμενης χρησιμοποίησης της υπηρεσίας· για τον λόγο αυτό, η DSD ανέλαβε μια σειρά από δεσμεύσεις προκειμένου να αρθούν οι επιφυλάξεις τις οποίες διατύπωσε η Επιτροπή.
(53) Για την περίπτωση που μία συσκευασία διακινείται τόσο στην Γερμανία όσο και σε άλλα κράτη μέλη της Ευρωπαϊκής Κοινότητας ή του Ευρωπαϊκού Οικονομικού Χώρου και έχει προβλεφθεί η συμμετοχή στο συστημα της DSD στη Γερμανία, η DSD έχει αναλάβει την ακόλουθη δέσμευση:
(54) "Στο εσωτερικό της Ευρωπαϊκής Κοινότητας και του Ευρωπαϊκού Οικονομικού Χώρου, η εταιρεία Duales System Deutschland AG έχει το δικαίωμα να χρεώνει τέλος εκμετάλλευσης για τη χρησιμοποίηση του σήματος 'Der Grüne Punkt' μόνο για τις συσκευασίες εκείνες οι οποίες διακινούνται στο έδαφος όπου εφαρμόζεται το διάταγμα για τις συσκευασίες. Όταν μία συσκευασία εξάγεται από το έδαφος όπου εφαρμόζεται το διάταγμα για τις συσκευασίες σε άλλες χώρες του Ευρωπαϊκού Οικονομικού Χώρου και για τη συσκευασία αυτή έχει ήδη καταβληθεί στην Duales System Deutschland AG τέλος εκμετάλλευσης για τη χρήση του σήματος 'Der Grüne Punkt', η εν λόγω εταιρεία είναι υποχρεωμένη να επιστρέψει το ήδη καταβληθέν τέλος εκμετάλλευσης. Η υποχρέωση αυτή ισχύει μόνο στην περίπτωση κατά την οποία ο παραγωγός ή ο διανομέας αποδεικνύει ότι για τη συγκεκριμένη συσκευασία έχει ήδη καταβληθεί τέλος εκμετάλλευσης του προβλεπόμενου ύψους και ότι δεν θα προβληθεί αξίωση για την επιστροφή του. Η υποχρέωση ισχύει επίσης υπέρ παραγωγών και διανομέων οι οποίοι δεν έχουν συνάψει οι ίδιοι σύμβαση για τη χρήση του σήματος 'Der Grüne Punkt'. Η εταιρεία Duales System Deutschland AG υποχρεούται να τηρεί το απόρρητο σε σχέση με πληροφορίες για προμηθευτές και πελάτες που περιέρχονται σε γνώση της στο πλαίσιο αυτό."
(55) Επειδή ο τομέας εφαρμογής ενός συστήματος περιορίζεται σύμφωνα με το άρθρο 6 παράγραφος 3 του διατάγματος για τις συσκευασίες στις συσκευασίες πώλησης που πετιούνται από τους ιδιώτες τελικούς καταναλωτές (παράγραφος 15), προκύπτουν μερικές επιπλέον κατηγορίες περιπτώσεων όπου συσκευασίες με ενιαία μορφή πετιούνται εν μέρει από τους ιδιώτες τελικούς καταναλωτές και εν μέρει είτε από τον διανομέα (αυτές οι τελευταίες δεν αποτελούν συσκευασίες πώλησης και συνεπώς δεν καλύπτονται από τα συστήματα για τα οποία γίνεται λόγος στο άρθρο 6 παράγραφος 3) ή/και από επιχειρήσεις χονδρικής ή βιομηχανικές επιχειρήσεις οι οποίες δεν καλύπτονται από συστήματα κατά την έννοια του άρθρου 6 παράγραφος 3. Σχετικά με το θέμα αυτό, η DSD ανέλαβε την ακόλουθη δέσμευση:
(56) "Σε περίπτωση που η εταιρεία Duales System Deutschland AG αδυνατεί για νομικούς λόγους να συλλέγει χρησιμοποιημένες συσκευασίες πώλησης από συγκεκριμένα σημεία απόρριψης, υπέχει έναντι των παραγωγών και των διανομέων που δεν μπορούν να οργανώσουν τη χρήση του σήματος 'Der Grüne Punkt' κατά τρόπον ώστε αυτή να συνάδει κατά βάσει με την εξυπηρέτηση των σημείων απόρριψης, την υποχρέωση, βάσει γραπτής συμφωνίας, να παραιτείται υπό εύλογους όρους και κατ' αναλογία από την είσπραξη των τελών εκμετάλλευσης."
(57) Η παραίτηση από το τέλος εκμετάλλευσης προβλέπεται σε συμφωνίες συμπληρωματικές σε σχέση με τη σύμβαση για τη χρήση του σήματος, οι οποίες καλούνται "συμφωνίες αποσύνδεσης". Σε κάθε συμφωνία αποσύνδεσης καθορίζεται η ποσόστωση και η έννοια της αποσύνδεσης. Προς το παρόν, η DSD έχει συνάψει συμπληρωματικές συμφωνίες σε 12 κλάδους. Η DSD έχει δηλώσει ότι οι συμφωνίες αποσύνδεσης δεν αποτελούν ακτικείμενο της κοινοποίησης. Η σύναψη και το περιεχόμενο των εν λόγω συμφωνιών αποσύνδεσης δεν περιλαμβάνονται στο αντικείμενο της παρούσας απόφασης.
(58) Στο βαθμό που συγκροτούνται σύμφωνα με το άρθρο 6 παράγραφος 3 συστήματα εναλλακτικά σε σχέση με το σύστημα της DSD τα οποία περιορίζονται σε ένα ή περισσότερα ομόσπονδα κρατίδια, δεν αποκλείεται συσκευασίες με ενιαία μορφή να μετέχουν στο εκάστοτε εναλλακτικό σύστημα στα εν λόγω ομόσπονδα κρατίδια και συγχρόνως να μετέχουν στο σύστημα της DSD στα υπόλοιπα ομόσπονδα κρατίδια. Για τη συγκεκριμένη κατηγορία περιπτώσεων η DSD ανέλαβε την ακόλουθη δέσμευση:
(59) "Σε περίπτωση που συγκροτηθούν εναλλακτικά συστήματα περιφερειακής εμβέλειας τα οποία θα ανταγωνίζονται το υφιστάμενο σύστημα 'Duales System' και τα οποία θα έχουν εγκριθεί επίσημα από τις αρμόδιες ανώτατες ομόσπονδες αρχές σύμφωνα με το άρθρο 6 παράγραφος 3 του διατάγματος για τις συσκευασίες, η Duales System Deutschland AG δέχεται να εφαρμόσει τη σύμβαση για τη χρήση του σήματος κατά τέτοιον τρόπο ώστε να παρέχεται στις επιχειρήσεις στις οποίες παραχωρείται το σήμα η δυνατότητα να συμμετέχουν στα συστήματα αυτά με επιμέρους ποσότητες από τις συσκευασίες που διακινούν. Για τις συσκευασίες που αποδεδειγμένα εισάγονται σε ένα τέτοιο εναλλακτικό σύστημα η Duales System Deutschland AG δεν θα απαιτεί την πληρωμή τέλους εκμετάλλευσης επί τη βάσει της σύμβασης για τη χρήση του σήματος. Μία πρόσθετη προϋπόθεση για την απαλλαγή από την υποχρέωση καταβολής τέλους εκμετάλλευσης σε σχέση με τις συσκευασίες που φέρουν το σήμα 'Der Grüne Punkt' είναι η μη υπαγωγή σε περιορισμούς της προστασίας του εν λόγω σήματος."
(60) Για την περίπτωση κατά την οποία ένας παραγωγώς ή διανομέας εφαρμόζουν σύστημα ιδίας διάθεσης για επιμέρους ποσότητες συσκευασιών πώλησης και μετέχουν για τις υπόλοιπες επιμέρους ποσότητες στο σύστημα της DSD, η DSD ανέλαβε την ακόλουθη δέσμευση:
(61) "Στο βαθμό που ένας διανομέας ή παραγωγός φροντίζει για την ανάληψη και ανακύκλωση επιμέρους προσοτήτων συσκευασιών πώλησης οι οποίες διακινούνται στο έδαφος στο οποίο εφαρμόζεται το διάταγμα για τις συσκευασίες σύμφωνα με το άρθρο 6 παράγραφος 1 ή/και παράγραφος 2 (ενδεχομένως σε συνδυασμό με το άρθρο 11) και μετέχει για τις υπόλοιπες επιμέρους ποσότητες στο σύστημα της DSD (άρθρο 6 παράγραφος 1 σημείο 9), η Duales System Deutschland AG δεν θα απαιτεί την πληρωμή τέλους εκμετάλλευσης επί τη βάσει της σύμβασης για τη χρήση του σήματος για τις επιμέρους ποσότητες συσκευασιών πώλησης που αποδεδειγμένα ανακτώνται σύμφωνα με το άρθρο 6 παράγραφος 1 ή/και παράγραφος 2 του διατάγματος για τις συσκευασίες. Για την απόδειξη ισχύουν τα προβλεπόμενα στο παράρτημα I σημείο 2 του διατάγματος για τις συσκευασίες".
(62) Για την περίπτωση κατά την οποία συσκευασίες με ενιαία μορφή διακινούνται στην αγορά τόσο της Γερμανίας όσο και ενός ή περισσοτέρων άλλων χωρών μελών του Ευρωπαϊκού Οικονομικού Χώρου και μετέχουν σε σύστημα επιστροφής συσκευασιών σε άλλη χώρα ή σε περισσότερες χώρες και το σύστημα αυτό κάνει χρήση του σήματος "Der Grüne Punkt", συγχρόνως όμως οι εν λόγω συσκευασίες δεν μετέχουν στο σύστημα της DSD στην Ομοσπονδιακή Δημοκρατία της Γερμανίας, η DSD έχει αναλάβει την ακόλουθη υποχρέωση:
(63) "Για τις συσκευασίες ως προς τις οποίες πραγματοποιείται σε ένα άλλο κράτος μέλος συμμετοχή σε σύστημα αποκομιδής και ανακύκλωσης με χρήση του σήματος 'Der Grüne Punkt' και οι οποίες διακινούνται με χρήση του ίδιου σήματος στο έδαφος στο οποίο εφαρμόζεται το διάταγμα για τις συσκευασίες, η Duales System Deutschland AG δεν δικαιούται να απαιτεί την πληρωμή τέλους εκμετάλλευσης σε περίπτωση κατά την οποία αποδεδειγμένα τηρούνται οι υποχρεώσεις που απορρέουν από το διάταγμα για τις συσκευασίες και η τήρηση των υποχρεώσεων αυτών δεν έχει τη μορφή της συμμετοχής στο σύστημα που έχει συγκροτήσει η DSD-AG σύμφωνα με το άρθρο 6 παράγραφος 3 του διατάγματος για τις συσκευασίες. Για να ισχύει αυτό πρέπει υποχρεωτικά επί της συσκευασίας και σε σημείο δίπλα στο σήμα 'Der Grüne Punkt' να παρέχεται στον τελικό καταναλωτή, με κάποια φράση ή με άλλον ενδεδειγμένο τρόπο, η πληροφορία ότι η συγκεκριμένη συσκευασία δεν μετέχει στο διττό σύστημα που η DSD-AG έχει συγκροτήσει σύμφωνα με το άρθρο 6 παράγραφος 3."
(64) Η DSD έχει διευκρινίσει στην Επιτροπή ότι η υποχρέωση απόδειξης που περιλαμβάνεται στην ανάληψη υποχρέωσης δεν σημαίνει ότι η DSD δικαιούται να αξιώνει σε πρώτη φάση την πληρωμή τελών εκμετάλλευσης και ότι υποχρεούται εν συνεχεία να τα επιστρέψει τότε μόνο όταν έχουν προσκομισθεί στοιχεία που αποδεικνύουν ότι πράγματι έχουν τηρηθεί οι υποχρεώσεις που προβλέπονται στο διάταγμα για τις συσκευασίες. Η DSD υποστηρίζει ότι στην πραγματικότητα η εκάστοτε επιχείρηση απαλλάσσεται από την υποχρέωση καταβολής τέλους εκμετάλλευσης στην DSD ήδη από τη στιγμή που έχουν εκπληρωθεί οι προϋποθέσεις που καθορίζονται στην ανάληψη υποχρέωσης. Στις προϋποθέσεις αυτές συγκαταλέγεται η εξής: στον τελικό καταναλωτή πρέπει να παρέχεται με σαφήνεια η πληροφορία ότι, παρά την αναγραφή του σήματος "Der Grüne Punkt", η συγκεκριμένη συσκευασία δεν μετέχει στο διττό σύστημα που η DSD έχει συγκροτήσει σύμφωνα με το άρθρο 6 παράγραφος 3. Πάντα σύμφωνα με την DSD, μέχρι την 1η Μαΐου του επόμενου έτους η εκάστοτε επιχείρηση υπέχει έναντι της DSD την υποχρέωση να αποδείξει ότι πράγματι έχουν εκπληρωθεί οι υποχρεώσεις που προβλέπονται στο διάταγμα για τις συσκευασίες. Στο μέτρο που τούτο δεν αποδεικνύεται, η DSD νομιμοποιείται να αξιώσει το ανάλογο τέλος εκμετάλλευσης. Όσον αφορά τις απαιτήσεις που αναφέρονται στο περιεχόμενο των προσκομιστέων αποδεικτικών στοιχείων, η DSD παραπέμπει στις οικείες διατάξεις του διατάγματος για τις συσκευασίες. Με βάση την τρέχουσα νομοθεσία, στην περίπτωση των συστημάτων που λειτουργούν σύμφωνα με το άρθρο 7 παράγραφος 1, για την απόδειξη αρκεί η πιστοποίηση ανεξάρτητου εμπειρογνώμονα σχετικά με την εκπλήρωση των απαιτήσεων ανάληψης και ανακύκλωσης που προβλέπονται στο παράρτημα I (επί του άρθρου 6) κεφάλαιο 2 παράγραφος 1 σημείο 6. Σε περίπτωση συμμετοχής σε ένα σύστημα που λειτουργεί σύμφωνα με το άρθρο 6 παράγραφος 3, είναι επίσης δυνατό καταρχήν να θεωρηθεί ότι έχει αποδεικτική αξία η βεβαίωση του φορέα που εκμεταλλεύεται το σύστημα για τη συμμετοχή σύμφωνα με το παράρτημα I (επί του άρθρου 6) κεφάλαιο 4 παράγραφος 3. Εξάλλου, από τη σκοπιά της DSD, αυτό που προέχει για την απόδειξη είναι να προκύπτει κατά επαληθεύσιμο τρόπο ο βαθμός στον οποίον οι συγκεκριμένες συσκευασίες παρά την αναγραφή του σήματος "DerGrüne Punkt" δεν μετέχουν στο σύστημα το οποίο εκμεταλλεύεται η DSD.
Β. ΝΟΜΙΚΗ ΑΞΙΟΛΟΓΗΣΗ
I. ΑΡΘΡΟ 82 ΠΑΡΑΓΡΑΦΟΣ 1 ΤΗΣ ΣΥΝΘΗΚΗΣ ΕΚ
1. ΔΕΣΠΟΖΟΥΣΑ ΘΕΣΗ
1.1. Σχετική αγορά
1.1.1. Σχετική αγορά
(65) Η αγορά του σχετικού προϊόντος περιλαμβάνει το σύνολο των προϊόντων ή/και των υπηρεσιών που οι καταναλωτές θεωρούν εναλλάξιμα ή ικανά να αντικαταστήσουν το ένα το άλλο με βάση τα χαρακτηριστικά τους, τις τιμές τους και το σκοπό για τον οποίον προορίζονται να χρησιμοποιηθούν.
(66) Η επιχειρηματική δραστηριότητα της DSD έχει ως αντικείμενο την οργάνωση και εκμετάλλευση ενός "διττού ιδιωτικού συστήματος ανάληψης χρησιμοποιημένων συσκευασιών". Οι συμφωνίες επί των οποίων στηρίζεται το σύστημα της DSD παράγουν οικονομικές συνέπειες σε διάφορες βαθμίδες του κύκλου προστιθέμενης αξίας. Η οριοθέτηση της αγοράς γίνεται με βάση τη σύμβαση χρήσης σήματος που έχει καθοριστική σημασία εν προκειμένω.
Ανάλυση της ζήτησης
(67) Την αφετηρία για την οριοθέτηση της αγοράς αποτελούν εν προκειμένω οι διατάξεις του γερμανικού διατάγματος για τις συσκευασίες. Με τη θέσπιση του εν λόγω διατάγματος καθιερώθηκε για πρώτη φορά η υποχρέωση των παραγωγών και των διανομέων να δέχονται και να ανακυκλώνουν τις χρησιμοποιημένες συσκευασίες πώλησης εκτός του πλαισίου του δημόσιου καθεστώτος που ισχύει για τα απορρίμματα (αιτιολογικές σκέψεις 10 έως 16). Ο συντάκτης του διατάγματος παρέχει βασικά στις ενδιαφερόμενες επιχειρήσεις δύο δυνατότητες για την εκπλήρωση των υποχρεώσεών τους:
α) το άρθρο 6 παράγραφοι 1 και 2 του διατάγματος για τις συσκευασίες ορίζει ότι οι παραγωγοί και οι διανομείς είναι υποχρεωµένοι να ανακτούν ατελώς από τον τελικό καταναλωτή τις χρησιμοποιημένες συσκευασίες πώλησης στον τόπο στον οποίον γίνεται η υλική παράδοσή τους ή σε κάποιον άμεσα γειτνιάζοντα τόπο και να φροντίζουν για την ανακύκλωσή τους. Σύμφωνα με το άρθρο 11 του ίδιου διατάγματος, παραγωγοί και διανομείς δύνανται να αναθέτουν σε τρίτους την εκπλήρωση όλων των υποχρεώσεων ανάληψης και ανακύκλωσης τις οποίες υπέχουν·
β) η υποχρέωση ανάληψης δεν ισχύει, σύμφωνα με το άρθρο 6 παράγραφος 3, σημείο 1 του διατάγματος για τις συσκευασίες, στην περίπτωση των παραγωγών και των διανομέων οι οποίοι συμμετέχουν σε σύστημα με το οποίο διενεργείται στο σύνολο της περιοχής πωλήσεων του διανομέα η τακτική αποκομιδή των χρησιμοποιημένων συσκευασιών πώλησης από τους χώρους των τελικών καταναλωτών ή από χώρους κοντινούς στους τελικούς καταναλωτές.
(68) Με βάση το πλέγμα ρυθμίσεων του διατάγματος για τις συσκευασίες, στις επιχειρήσεις που υπέχουν τις σχετικές υποχρεώσεις παρέχονται δύο δυνατότητες δράσης οι οποίες είναι εναλλακτικές μεταξύ τους και συνεπώς μπορούν να αντικαταστήσουν η μία την άλλη: πρόκειται για την καλούμενη "μέθοδο της ιδίας διάθεσης" κατά τα προβλεπόμενα στο άρθρο 6 παράγραφοι 1 και 2 σε συνδυασμό με το άρθρο 11 του διατάγματος για τις συσκευασίες και για τη συμμετοχή σε σύστημα απαλλαγής σύμφωνα με το άρθρο 6 παράγραφος 3 του ίδιου διατάγματος. Εν προκειμένω έχει σημασία το γεγονός ότι και στις δύο περιπτώσεις οι ποσοστώσεις ανακύκλωσης που πρέπει υποχρεωτικά να επιτευχθούν είναι πανομοιότυπες (αιτιολογική σκέψη 19).
(69) Εξάλλου, επειδή το πεδίο εφαρμογής των συστημάτων που λειτουργούν κατ' εφαρμογή του άρθρου 6 παράγραφος 3 του διατάγματος για τις συσκευασίες περιορίζεται στις συσκευασίες πώλησης που πετιούνται από τους ιδιώτες τελικούς καταναλωτές (αιτιολογική σκέψη 15), η εναλλαξιμότητα των δύο προαναφερθεισών δυνατοτήτων δράσης ισχύει μόνο για τις συσκευασίες πώλησης που πετιούνται από τους ιδιώτες τελικούς καταναλωτές. Οι συσκευασίες πώλησης οι οποίες πετιούνται από επιχειρήσεις χονδρικής ή από βιομηχανικές επιχειρήσεις δεν επιτρέπεται να συμμετέχουν σε σύστημα απαλλαγής το οποίο λειτουργεί βάσει του άρθρου 6 παράγραφος 3. Επομένως, οι υποχρεώσεις που απορρέουν από το διάταγμα για τις συσκευασίες είναι δυνατό να τηρηθούν σε σχέση με τις συγκεκριμένες συσκευασίες μόνο με τη μέθοδο της ιδίας διάθεσης. Συνεπώς, η ζήτηση για υπηρεσίες ανάληψης και ανακύκλωσης χρησιμοποιημένων συσκευασιών πώλησης που δεν πετιούνται από ιδιώτες τελικούς καταναλωτές στοιχειοθετεί αυτοτελή (καίτοι αλληλένδετη) αγορά σε σχέση με την αγορά που οριοθετείται στη συνέχεια.
(70) Αντιστοίχως, με βάση τη συγκεκριμένη οριοθέτηση θα μπορούσε κανείς να εκλάβει ως αφετηρία έναν όσο το δυνατόν ευρύτερο ορισμό μίας ενιαίας αγοράς οργάνωσης της ανάληψης και ανακύκλωσης των χρησιμοποιημένων συσκευασιών πώλησης που πετιούνται από τους ιδιώτες τελικούς καταναλωτές. Στην αγορά αυτή, οι υπόχρεες επιχειρήσεις μπορούν να διαλέξουν μεταξύ της εκπλήρωσης των υποχρεώσεων ανάληψης και ανακύκλωσης των χρησιμοποιημένων συσκευασιών πώλησης που απορρέουν από το διάταγμα για τις συσκευασίες και της συμμετοχής σε σύστημα απαλλαγής από τις υποχρεώσεις αυτές. Και οι δύο δυνατότητες φαίνονται εξίσου πρόσφορες για την τήρηση από τους υπόχρεους των διατάξεων του διατάγματος για τις συσκευασίες σχετικά με τις χρησιμοποιημένες συσκευασίες πώλησης που πετιούνται από ιδιώτες τελικούς καταναλωτές, με αποτέλεσμα να θεωρούνται βασικά εναλλάξιμες.
(71) Εντούτοις, υφίστανται αντικειμενικές και νομικές διαφορές μεταξύ της μεθόδου της ιδίας διάθεσης και της συμμετοχής σε σύστημα απαλλαγής· οι διαφορές αυτές περιορίζουν ενδεχομένως τη δυνατότητα υποκατάστασης που υπάρχει μεταξύ των δύο λύσεων, με βάση συγκεκριμένους συνδυασμούς συσκευασιών και σημείων απόρριψης, και συνηγορούν υπέρ της στενότερης οριοθέτησης της αγοράς. Τα συστήματα ιδίας διάθεσης πρέπει υποχρεωτικά να ανακτούν τις συσκευασίες πώλησης στον τόπο της υλικής τους παράδοσης ή σε κάποιο παρακείμενο σημείο (δηλαδή κατά κανόνα στον χώρο που ελέγχεται από το κατάστημα πώλησης). Η Γερμανία, σε απάντησή της προς σχετικά ερωτήματα που της απηύθυνε η Επιτροπή, δήλωσε ότι στην περίπτωση των συστημάτων ιδίας διάθεσης οι υποχρεωτικές ποσοστώσεις επιτρέπεται να τηρούνται αποκλειστικά και μόνο με την ανάληψη των συσκευασιών πώλησης στον τόπο της υλικής τους παράδοσης ή σε κάποιο παρακείμενο σημείο, καθώς και ότι δεν είναι δυνατό να συνυπολογίζεται στην ποσόστωση αυτή η αποκομιδή που ενδεχομένως οργανώνεται εκ παραλλήλου σε επίπεδο νοικοκυριών (αιτιολογική σκέψη 13). Με βάση αυτή την εκδοχή, η τήρηση της ποσόστωσης με τη μέθοδο της ιδίας διάθεσης θα μπορούσε στην περίπτωση ορισμένων συσκευασιών να προκαλέσει προβλήματα για λόγους οργανωτικούς ή υγιεινής. Εν προκειμένω ισχύει κατά βάση ως προϋπόθεση για τις συσκευασίες που παραδίδονται στο σημείο πώλησης ότι ο τελικός καταναλωτής είναι διατεθειμένος να παραδώσει τις εν λόγω συσκευασίες στον ελεγχόμενο από το κατάστημα πώλησης χώρο. Κάτι τέτοιο όμως κρίνεται απίθανο για την απολύτως συντριπτική πλειονότητα των συσκευασιών πώλησης που απευθύνονται στον τελικό καταναλωτή, και τούτο εξαιτίας της παγιωμένης πρακτικής της απόρριψης των συσκευασιών σε σημεία που βρίσκονται κοντά στα νοικοκυριά.
(72) Με βάση την εκδοχή της Γερμανίας, η εις ακέραιον εκπλήρωση της ποσόστωσης με τη μέθοδο της ιδίας διάθεσης φαίνεται εφικτή μόνο εφόσον έχουν επιλεγεί συγκεκριμένοι συνδυασμοί συσκευασιών/σημείων πώλησης (βλέπε επίσης την αιτιολογική σκέψη 81). Για τη συντριπτική πλειονότητα των διακινούμενων συσκευασιών πώλησης εκτιμάται ότι η απαιτούμενη εκπλήρωση της ποσόστωσης και κατ' επέκταση η τήρηση των διατάξεων του διατάγματος για τις συσκευασίες θα ήταν εφικτές όντως μόνο μέσω της (συμπληρωματικής) συμμετοχής σε ένα σύστημα απαλλαγής. Αν αντιθέτως επικρατήσει η άποψη του Πρωτοδικείου της Κολωνίας (αιτιολογική σκέψη 13), η εις ακέραιον εκπλήρωση της ποσόστωσης κρίνεται εφικτή εν γένει για τα συστήματα ιδίας διάθεσης.
(73) Από νομική άποψη, παραγωγοί και διανομείς είναι δυνατό να απαλλαγούν από τις υποχρεώσεις τους που απορρέουν από το διάταγμα για τις συσκευασίες μόνο εφόσον συμμετέχουν σε κάποιο σύστημα που λειτουργεί σύμφωνα με το άρθρο 6 παράγραφος 3. Στο βαθμό που για να εκπληρώσουν τις υποχρεώσεις τους που απορρέουν από το διάταγμα για τις συσκευασίες επιλέγουν τη μέθοδο της ιδίας διάθεσης και παρεμβάλλουν κάποιον τρίτο σύμφωνα με το άρθρο 11 του ίδιου διατάγματος, οι δημόσιου χαρακτήρα υποχρεώσεις τους εξακολουθούν να ισχύουν στο ακέραιο μέχρις ότου ο εκάστοτε τρίτος προβεί πράγματι στην εκπλήρωσή τους.
(74) Οι προαναφερθείσες διαφορές υποδηλώνουν ενδεχομένως ότι, από τη σκοπιά της ζήτησης που αντιπροσωπεύουν οι υπόχρεες επιχειρήσεις, η μέθοδος της ιδίας διάθεσης και η συμμετοχή σε ένα σύστημα απαλλαγής μπορούν μεν να υποκαταστήσουν η μία την άλλη αλλά μόνο σε περιορισμένο βαθμό.
Ανάλυση της προσφοράς
(75) Και στο σκέλος της προσφοράς, οι όροι που τίθενται ως προϋπόθεση για την προσφορά μίας υπηρεσίας με σκοπό την απαλλαγή από την υποχρέωση ανάληψης και ανακύκλωσης συσκευασιών πώλησης δεν είναι κατ' ανάγκη συγκρίσιμοι με εκείνους που χαρακτηρίζουν ένα σύστημα ιδίας διάθεσης ή άλλες υφιστάμενες προσφορές υπηρεσιών στον κλάδο της παροχής υπηρεσιών διάθεσης.
(76) Η πιστοποίηση από τις αρμόδιες ομόσπονδες αρχές ενός συστήματος ανάληψης κατά την έννοια του άρθρου 6 παράγραφος 3 του διατάγματος για τις συσκευασίες καθώς και η συνακόλουθη απαλλαγή από την πρωτογενή υποχρέωση ανάληψης εξαρτώνται από την εκπλήρωση μιας σειράς προϋποθέσεων που καθορίζονται στο διάταγμα για τις συσκευασίες (αιτιολογικές σκέψεις 17, 18 και 19). Οι σημαντικότερες προϋποθέσεις που πρέπει να πληροί ένα τέτοιο σύστημα είναι οι ακόλουθες:
α) γεωγραφική κάλυψη, η οποία πρέπει να εκτείνεται σε ένα τουλάχιστον ομόσπονδο κρατίδιο·
β) εγγύτητα προς τον τελικό καταναλωτή·
γ) τακτική αποκομιδή·
δ) εκπλήρωση συγκεκριμένων ποσοτικών απαιτήσεων και
ε) εναρμόνιση με του φορείς που υπέχουν την υποχρέωση διάθεσης και υπόκεινται στο δημόσιο δίκαιο.
(77) Ιδίως η απαίτηση για γεωγραφική κάλυψη, αλλά και οι υπόλοιπες προϋποθέσεις που πρέπει να πληρούνται συνεπάγονται μεγάλης κλίμακας αρχικές επενδύσεις και απαιτούν σημαντικό χρονικό διάστημα για τη συγκρότηση των αναγκαίων δομών. Επιπλέον, απαιτείται σημαντική διοικητική δαπάνη για την εναρμόνιση και την έγκριση του εκάστοτε συστήματος από τις αρμόδιες αρχές. Εξαιτίας των σωρευτικών τους επιπτώσεων, οι προϋποθέσεις αυτές συνιστούν ένα σημαντικό εμπόδιο που φράσσει την είσοδο στη συγκεκριμένη αγορά και δυσχεραίνουν την προσπάθεια των υπολοίπων επιχειρήσεων παροχής υπηρεσιών διάθεσης που ενδεχομένως ενδιαφέρονται να εισέλθουν βραχυπρόθεσμα στην αγορά.
(78) Εξάλλου, λόγω του καινοτόμου χαρακτήρα της υπηρεσίας που πρέπει να προσφερθεί στους πελάτες, η αναγκαία για την άσκηση δραστηριότητας τεχνογνωσία διαφέρει σημαντικά από τις μέχρι σήμερα συνήθεις προσφορές στον κλάδο της παροχής υπηρεσιών διάθεσης, λ.χ. στον τομέα της παροχής υπηρεσιών διάθεσης σε βιομηχανικές επιχειρήσεις και επιχειρήσεις χονδρικού εμπορίου ή στον τομέα της συνήθους αποκομιδής οικιακών απορριμμάτων και υπολειμματικών αποβλήτων. Επομένως, στο επίκεντρο της προσφοράς που ανταποκρίνεται στη ζήτηση δεν βρίσκεται τόσο μία τεχνικού και λειτουργικού χαρακτήρα διεκπεραίωση εργασιών συγκέντρωσης, διαλογής ή/και ανακύκλωσης όσο μία επί τη βάσει στόχων σύνθεση και οργάνωση μιας πλειάδας επιμέρους υπηρεσιών οι οποίες συμβιβάζονται μεταξύ τους και οι οποίες, ως σύνολο, παρέχουν δυνατότητα απαλλαγής των συμβεβλημένων με το σύστημα επιχειρήσεων από την υποχρέωση ανάληψης που ισχύει για τις συσκευασίες πώλησης.
(79) Επομένως, δεν υπάρχει δυνατότητα βραχυπρόθεσμης υποκατάστασης της προσφοράς.
Συμπεράσματα
(80) Με βάση τα προεκτεθέντα, ως σχετική αγορά είναι δυνατό να θεωρηθεί η αγορά συστημάτων απαλλαγής από την υποχρέωση ανάληψης και ανακύκλωσης συσκευασιών πώλησης (στο εξής: "αγορά απαλλαγής"). Μία αγορά η οποία είναι συναφής σε σχέση με την προαναφερθείσα αγορά είναι η αγορά μεθόδευσης της εκπλήρωσης των υποχρεώσεων ανάληψης και ανακύκλωσης χρησιμοποιημένων συσκευασιών πώλησης (στο εξής: "αγορά ιδίας διάθεσης").
(81) Ακόμη και αν γίνει δεκτό ότι έχουμε να κάνουμε με δύο διακριτές αγορές, υπάρχει παρόλα αυτά ένας σημαντικός από οικονομική άποψη τομέας αλληλεπικάλυψης, ο οποίος έχει τη μορφή ενός κοινού τμήματος της αγοράς, σχετικού με συγκεκριμένους συνδυασμούς συσκευασιών και σημείων απόρριψης, για τους οποίους υπάρχει (μερική ή ολική) δυνατότητα επιλογής μεταξύ της μεθόδου της ιδίας διάθεσης και της συμμετοχής σε κάποιο σύστημα απαλλαγής. Καταρχάς, στην κατηγορία αυτή εμπίπτουν οι συσκευασίες πώλησης που πετιούνται από τους ιδιώτες τελικούς καταναλωτές και ως προς τις οποίες η τήρηση της προβλεπόμενης ποσόστωσης φαίνεται να είναι δυνατή μόνο με τη μέθοδο της ιδίας διάθεσης. Παραδείγματα τέτοιων συσκευασιών πώλησης είναι, αφενός, εκείνες για την επιστροφή των οποίων παρέχεται ικανό κίνητρο υπό τη μορφή μιας εγγύησης επιστροφής (π.χ. συσκευασίες μίας χρήσης για το μεταλλικό νερό). Αφετέρου, η προβλεπόμενη υποχρεωτική ποσόστωση θα μπορούσε να επιτευχθεί με συσκευασίες πώλησης οι οποίες παραδίδονται στην έδρα του τελικού καταναλωτή, πράγμα που σημαίνει ότι η συγκέντρωσή τους μπορεί επίσης να γίνει εκεί (π.χ. κατά την παράδοση μεγάλων ποσοτήτων φωτοαντιγραφικού και τυπογραφικού χάρτου που είναι συσκευασμένος σε χαρτόνι). Στην κατηγορία αυτή εμπίπτουν ιδίως οι συσκευασίες πώλησης οι οποίες παραδίδονται σε σημεία απόρριψης που εξομοιούνται νομικώς με τους ιδιώτες τελικούς καταναλωτές (εστιατόρια, ξενοδοχεία, καντίνες, διοικητικές υπηρεσίες, νοσοκομεία κ.λπ.).
(82) Ο προαναφερθείς τομέας αλληλεπικάλυψης στις παρυφές της αγοράς προσλαμβάνει ιδιαίτερη σημασία στο βαθμό που η μέθοδος της ιδίας διάθεσης στο συγκεκριμένο τομέα αποτελεί ένα "εφαλτήριο" ή την "αγορά επιβίβασης" για την κατοπινή ανάπτυξη δραστηριότητας στην αγορά των συστημάτων απαλλαγής, όπου τα εμπόδια εισόδου στην αγορά είναι πολύ μεγαλύτερα. Λογικά, με βάση τη δεδομένη κατάσταση της αγοράς, η τεχνογνωσία που απαιτείται για την ανάπτυξη δραστηριότητας σε αυτόν τον τομέα και η φήμη έναντι των πελατών είναι δυνατές μόνο εφόσον υπάρχει προηγούμενη δραστηριότητα στη συγκεκριμένη παραπλήσια αγορά. Υπό την έννοια αυτή, ο προαναφερθείς τομέας αλληλεπικάλυψης στις παρυφές της αγοράς προσλαμβάνει διπλή σημασία από την άποψη του ανταγωνισμού. Αφενός αποτελεί προς το παρόν το μοναδικό ρυθμιστικό παράγοντα της αγοράς για την προάσπιση του οριακού και του υπολειπόμενου ανταγωνισμού στον κλάδο των συστημάτων απαλλαγής, αφετέρου αποτελεί την "αγορά επιβίβασης" για την ενδεχόμενη μεταγενέστερη ανάπτυξη δραστηριότητας στην εν λόγω αγορά και επιτελεί επομένως αξιόλογη λειτουργία σε σχέση με την εμφάνιση δυνητικού ανταγωνισμού στη συγκεκριμένη αγορά. Σήμερα, αρκετές μικρότερες επιχειρήσεις προσπαθούν να εδραιώσουν την παρουσία τους στις παρυφές της αγοράς με βάση τη μέθοδο της ιδίας διάθεσης. Εκτιμάται ότι ο κύκλος εργασιών που αντιπροσωπεύει το κοινό για τις δύο αγορές τμήμα αγοράς ισοδυναμεί σήμερα με το 20 % περίπου της κατανάλωσης συσκευασιών από ιδιώτες τελικούς καταναλωτές.
(83) Οσάκις κρίνεται ότι η προκαθορισμένη ποσόστωση είναι αδύνατο να επιτευχθεί μόνο με τη συγκέντρωση στον τόπο της υλικής παράδοσης, είναι επίσης δυνατός ένας συνδυασμός της μεθόδου της ιδίας διάθεσης με τη συμμετοχή σε σύστημα απαλλαγής, στο βαθμό που η εκάστοτε υπόχρεη επιχείρηση είναι διατεθειμένη να συμμετάσχει επικουρικώς σε ένα σύστημα απαλλαγής για να καλύψει τη διαφορά μεταξύ της τηρητέας ποσόστωσης και της αναλογίας συσκευασιών που είναι σε θέση να συγκεντρώνει στον τόπο της παράδοσης με τη μέθοδο της ιδίας διάθεσης. Ακόμη και αν δεν υπάρχει στην περίπτωση αυτή πλήρης και επαρκής δυνατότητα υποκατάστασης της αντίστοιχης προς τη ζήτηση προσφοράς, για το σύνολο των σχετικών αναγκών της υπόχρεης επιχείρησης, και πάλι η δυνατότητα αυτή είναι δεδομένη για ορισμένες επιμέρους ποσότητες συσκευασιών πώλησης.
(84) Στην απάντησή της προς τις αιτιάσεις της Επιτροπής, η DSD υποστηρίζει ότι δεν τεκμηριώνεται από πραγματικά δεδομένα η άποψη της Επιτροπής ότι η άσκηση της δραστηριότητας της εκμετάλλευσης ενός συστήματος απαλλαγής προϋποθέτει οπωσδήποτε την προηγούμενη άσκηση δραστηριότητας στον τομέα της προσφοράς υπηρεσιών ιδίας διάθεσης και διευκολύνεται σημαντικά από την άσκηση παρόμοιας δραστηριότητας. Κατά την DSD, η άποψη αυτή είναι απορριπτέα από τη στιγμή που δεν τεκμηριώνεται από πραγματικά δεδομένα. Πρέπει να γίνει διαφοροποίηση των όρων που ισχύουν για τα συστήματα ιδίας διάθεσης από τους όρους που ισχύουν για τα συστήματα απαλλαγής.
(85) Στην απάντησή της προς τις αιτιάσεις της Επιτροπής, η DSD υποστηρίζει επίσης ότι δεν είναι σωστό να θεωρείται ως δεδομένο ότι, στην περίπτωση των συστημάτων ιδίας διάθεσης, είναι σχεδόν πάντοτε ανέφικτη η τήρηση της ποσόστωσης για τη σαφώς συντριπτική αναλογία των συσκευασιών πώλησης, και τούτο επειδή στο πλαίσιο αυτών των συστημάτων μόνο η συγκέντρωση στο επίπεδο καταστημάτων μπορεί να καταλογισθεί στην ποσόστωση που καθορίζει το διάταγμα για τις συσκευασίες. Κατά την DSD, για μεγάλο αριθμό συσκευασιών πώλησης είναι καθ' όλα δυνατή η εις το ακέραιον τήρηση της ποσόστωσης με την παροχή κατάλληλων κινήτρων για την επιστροφή της συσκευασίας (π.χ. υπό τη μορφή εγγύησης επιτροπής).
(86) Είναι περιττό να δοθεί στο σημείο αυτό οριστική απάντηση στο ερώτημα ποια από τις δύο πιθανές οριοθετήσεις της αγοράς πρέπει να προκριθεί. Όπως εξηγείται πιο κάτω, με όποιον τρόπο κι αν γίνει η οριοθέτηση της σχετικής αγοράς προϊόντος, το συμπέρασμα που προκύπτει είναι ότι η DSD κατέχει δεσπόζουσα θέση (αιτιολογικές σκέψεις 95, 96 και 97). Με όποιον τρόπο κι αν γίνει η οριοθέτηση της σχετικής αγοράς, το συμπέρασμα που προκύπτει είναι ότι υπάρχει κατάχρηση δεσπόζουσας θέσης (αιτιολογική σκέψη 98 και επόμ.). Εξάλλου, για την τεκμηρίωση της κατάχρησης δεν έχουν καθοριστική σημασία οι διαπιστώσεις της Επιτροπής σχετικά με την τήρηση των ποσοστώσεων μέσω συστημάτων ιδίας διάθεσης, ούτε σχετικά με την ικανότητά τους να λειτουργήσουν ως "εφαλτήριο". Για τους λόγους αυτούς, δεν είναι απαραίτητο να ληφθεί θέση έναντι των προεκτεθεισών αντιρρήσεων της DSD.
1.1.2. Σχετική γεωγραφική αγορά
(87) Η σχετική γεωγραφική αγορά περιλαμβάνει την περιοχή στην οποία οι εμπλεκόμενες επιχειρήσεις προσφέρουν προς πώληση προϊόντα ή υπηρεσίες, στην οποία οι όροι ανταγωνισμού είναι αρκούντως ομοιογενείς και η οποία είναι διακριτή από τις παρακείμενες περιοχές εξαιτίας, ιδίως, των σαφώς διαφορετικών όρων ανταγωνισμού που επικρατούν στις εν λόγω άλλες περιοχές.
(88) Τα αντικειμενικά δεδομένα της ζήτησης και της προσφοράς στις αγορές τις οποίες καλύπτει το σύστημα της DSD εξακολουθούν προς το παρόν να διαφέρουν σημαντικά στα διάφορα κράτη μέλη της Κοινότητας. Αυτό οφείλεται εν πολλοίς στο γεγονός ότι πρόκειται για έναν τομέα ο οποίος κατά το παρελθόν υπαγόνταν σε μεγάλο βαθμό σε κρατικές κανονιστικές ρυθμίσεις και οργανωτικές δομές, πράγμα που εξακολουθεί να ισχύει σε διάφορα επιμέρους τμήματα του συγκεκριμένου τομέα.
(89) Μολονότι ο κλάδος παροχής υπηρεσιών διάθεσης παρουσιάζει στο σύνολό του ορισμένες τάσεις διεθνοποίησης, εξακολουθεί να ισχύει το συμπέρασμα ότι, ιδίως στον τομέα των υπηρεσιών ανάληψης και διάθεσης χρησιμοποιημένων συσκευασιών πώλησης, τόσο η προσφορά όσο και η ζήτηση εξακολουθούν ακόμη και σήμερα σε μεγάλο βαθμό να είναι οργανωμένες σε επίπεδο κρατών μελών.
(90) Το στοιχείο αυτό οφείλεται κατά μεγάλο μέρος στο ότι οι διατάξεις των νόμων και των διαταγμάτων που διέπουν τη διάθεση των συσκευασιών, περιλαμβανομένων των εκτελεστικών διατάξεων και των διατάξεων ενσωμάτωσης, διαφέρουν πολύ ως προς τα χαρακτηριστικά τους από το ένα κράτος μέλος στο άλλο. Η διαπίστωση αυτή ισχύει όχι μόνο για τις απαιτήσεις που ο νόμος προβλέπει για τα ευρείας γεωγραφικής κάλυψης συστήματα ανάληψης και απαλλαγής και για τις υποχρεωτικές ποσοστώσεις συγκέντρωσης, διαλογής και ανακύκλωσης, αλλά και για τα περιθώρια επιχειρηματικής ελευθερίας που απολαμβάνουν οι ιδιωτικές επιχειρήσεις, π.χ. στον τομέα της με δική τους ευθύνη ανάληψης και διάθεσης συσκευασιών πώλησης. Η κατάσταση αυτή έχει ως συνέπεια να περιορίζεται στη Γερμανία το σύστημα ανάληψης και απαλλαγής που εκμεταλλεύεται η DSD.
(91) Με βάση τα προαναφερθέντα γίνεται δεκτό ότι τα αντικειμενικά δεδομένα της ζήτησης και της προσφοράς στην υπό εξέταση αγορά διαφέρουν ουσιωδώς από εκείνα που ισχύουν σε άλλες περιοχές της κοινής αγοράς. Κατά συνέπεια, η εφαρμογή της κοινοτικής νομοθεσίας ανταγωνισμού ως προς τις αγορές προϊόντος που καλύπτει το σύστημα της DSD πρέπει να αφορά το έδαφος της Ομοσπονδιακής Δημοκρατίας της Γερμανίας.
(92) Εν προκειμένω, η υπό την ευρύτερη δυνατή έννοια αγορά είναι η αγορά της οργάνωσης της ανάληψης και ανακύκλωσης χρησιμοποιημένων συσκευασιών πώλησης στο επίπεδο των ιδιωτών τελικών καταναλωτών στη Γερμανία. Η Γερμανία αποτελεί σημαντικό τμήμα της κοινής αγοράς κατά την έννοια του άρθρου 82 της συνθήκης ΕΚ.
1.2. Οικονομική ισχύς
(93) Σύμφωνα με τη νομολογία του Δικαστηρίου των Ευρωπαϊκών Κοινοτήτων, δεσπόζουσα θέση κατά την έννοια του άρθρου 82 της συνθήκης ΕΚ υπάρχει όταν οι οικονομικές δυνατότητες μιας επιχείρησης της επιτρέπουν να συμπεριφέρεται με αξιοπρόσεκτο βαθμό ανεξαρτησίας έναντι των ανταγωνιστών της, των πελατών της και -εν τέλει- των καταναλωτών με αποτέλεσμα να παρεμποδίζει τη διασφάλιση συνθηκών ουσιαστικού ανταγωνισμού στην αγορά αναφοράς(9).
(94) Σοβαρή ένδειξη για την ύπαρξη δεσπόζουσας θέσης είναι η κατοχή ιδιαιτέρως υψηλού μεριδίου αγοράς. Στην υπόθεση Akzo το Δικαστήριο απεφάνθη ότι υπό φυσιολογικές συνθήκες ένα μερίδιο αγοράς 50 % είναι αρκετό για να εξαχθεί το συμπέρασμα ότι υπάρχει δεσπόζουσα θέση(10). Στην υπόθεση Hilti, το Πρωτοδικείο απεφάνθη ότι "εν προκειμένω, έχει αποδειχθεί ότι η προσφεύγουσα κατέχει στη σχετική αγορά μερίδιο ανερχόμενο σε ποσοστό 70 % έως 80 %. Ένα τέτοιο μερίδιο συνιστά, από μόνο του, σαφή ένδειξη υπάρξεως δεσπόζουσας θέσης στη σχετική αγορά."(11).
(95) Η DSD είναι η μοναδική επιχείρηση η οποία προσφέρει στη Γερμανία ένα σύστημα απαλλαγής. Με βάση έναν ορισμό της αγοράς σύμφωνα με τον οποίον η αγορά απαλλαγής αποτελεί αυτοτελή αγορά, το μερίδιο αγοράς της DSD ανέρχεται στο 100 %. Εκτιμάται ότι στο σύστημα της DSD εισέρχεται το 70 % περίπου των συσκευασιών πώλησης που απορρίπτονται στη Γερμανία και το 82 % περίπου των συσκευασιών πώλησης που απορρίπτονται στη Γερμανία από ιδιώτες τελικούς καταναλωτές. Οι συσκευασίες πώλησης που δεν εισέρχονται στο σύστημα της DSD είτε αποτελούν αντικείμενο διάθεσης εν μέρει από τις ίδιες τις υπόχρεες επιχειρήσεις χωρίς την παρεμβολή τρίτου είτε για άλλους λόγους δεν περιλαμβάνονται καθόλου στη ζήτηση υπηρεσιών διάθεσης, με αποτέλεσμα να μπορεί να γίνει δεκτό ότι το μερίδιο αγοράς της DSD είναι μάλλον ακόμη υψηλότερο. Ακόμη και αν ληφθεί ως βάση ένας ευρύς ορισμός της αγοράς ο οποίος να περιλαμβάνει την αγορά ιδίας διάθεσης για τις συσκευασίες πώλησης που απορρίπτονται από τους ιδιώτες τελικούς καταναλωτές, το μερίδιο αγοράς της DSD είναι τουλάχιστον 82 %. Εκτός αυτού, το μερίδιο αγοράς της DSD παραμένει εξαιρετικά σταθερό από το 1995 και εξής (αιτιολογική σκέψη 28)· υπενθυμίζεται ότι το 1995 ήταν η πρώτη χρονιά κατά την οποία έπρεπε να τηρηθούν στο ακέραιο οι σχετικές υποχρεωτικές ποσοστώσεις. Το στοιχείο αυτό συνηγορεί, επίσης, υπέρ της άποψης ότι η οικονομική ισχύς της DSD είναι σε μεγάλο βαθμό παγιωμένη.
(96) Εκτός από το εξαιρετικά υψηλό μερίδιο αγοράς της DSD, υπάρχουν μερικοί πρόσθετοι παράγοντες οι οποίοι συντελούν στην οικονομική ισχύ της εν λόγω εταιρείας. Όπως έχει ήδη εξηγηθεί στην αιτιολογική σκέψη 79, δεν υπάρχει βραχυπρόθεσμη δυνατότητα υποκατάστασης της προσφοράς λόγω των σοβαρών εμποδίων που φράσσουν την είσοδο στην υπό εξέταση αγορά. Η προσφορά ανταγωνιστικού συστήματος απαλλαγής από άλλες επιχειρήσεις που παρέχουν υπηρεσίες διάθεσης προϋποθέτει οπωσδήποτε μεγάλη δαπάνη. Ως εκ τούτου, είναι λογικό να υποτεθεί ότι, λόγω των σοβαρών εμποδίων που φράσσουν την είσοδο στην αγορά, η συγκρότηση συστημάτων απαλλαγής ικανών να ανταγωνισθούν το σύστημα της DSD είναι προς το παρόν πιθανή σε ένα μόνο ή σε λιγοστά ομόσπονδα γερμανικά κρατίδια. Τούτο σημαίνει ότι στο ορατό μέλλον η DSD θα εξακολουθεί να αποτελεί το μοναδικό σύστημα το οποίο καλύπτει το σύνολο της Γερμανίας. Πέραν αυτού, σήμερα αναπτύσσεται ανταγωνισμός μόνο στις παρυφές της αγοράς, στον τομέα αλληλεπικάλυψης που υπάρχει με τα συστήματα ιδίας διάθεσης. Οι επιχειρήσεις που προσφέρουν υπηρεσίες στον τομέα αυτό δεν είναι δυνατό να συγκριθούν με την DSD από την άποψη της οικονομικής ισχύος και της θέσης που κατέχουν στην αγορά. Η προαναφερθείσα θέση που η DSD κατέχει στην αγορά προσδίδει καίρια σημασία στο δυνητικό ανταγωνισμό, και ιδίως στο θέμα της παροχής απεριόριστης πρόσβασης στην αγορά σε εναλλακτικούς φορείς παροχής υπηρεσιών και της διασφάλισης του οριακού και του υπολειπόμενου ανταγωνισμού, ο οποίος μέχρι τώρα υπήρξε ασθενής.
(97) Από τα προεκτεθέντα συνάγεται ότι η DSD κατέχει δεσπόζουσα θέση στην αγορά.
2. ΚΑΤΑΧΡΗΣΗ ΔΕΣΠΟΖΟΥΣΑΣ ΘΕΣΗΣ
(98) Η διαπίστωση περί της ύπαρξης δεσπόζουσας θέσης, σύμφωνα με τη νομολογία του Δικαστηρίου των Ευρωπαϊκών Κοινοτήτων, δεν εμπεριέχει από μόνη της κάποια μορφή κατά της οικείας επιχείρησης, αλλά σημαίνει απλώς ότι η επιχείρηση αυτή, ανεξάρτήτως των παραγόντων στους οποίους οφείλεται η δεσπόζουσα θέση, φέρει ιδιαίτερη ευθύνη για τη μη εκδήλωση συμπεριφοράς ικανής να παρεμποδίσει την ανάπτυξη αποτελεσματικού και ανόθευτου ανταγωνισμού στην κοινή αγορά(12).
(99) Η καταχρηστική εκμετάλλευση δεσπόζουσας θέσης περιλαμβάνει τις πρακτικές εκείνες μιας δεσπόζουσας επιχείρησης οι οποίες ενδέχεται να επηρεάσουν τη δομή μιας αγοράς στην οποία ο ανταγωνισμός είναι ήδη ασθενής ακριβώς λόγω της παρουσίας της δεσπόζουσας επιχείρησης και οι οποίες εμποδίζουν τη διατήρηση του ανταγωνισμού που εξακολουθεί να αναπτύσσεται στην αγορά ή την ενίσχυσή του, με την επιστράτευση μεθόδων που αποκλίνουν από τις συνήθεις μεθόδους ανταγωνισμού στις αγορές προϊόντων ή υπηρεσιών με βάση τις επιδόσεις των επιχειρήσεων(13).
2.1. Χαρακτηριστικά της κατάχρησης δεσπόζουσας θέσης
(100) Η σύμβαση την οποία κοινοποίησε η DSD προβλέπει στο τμήμα περί του καταβλητέου τέλους και συγκεκριμένα στο άρθρο 4 παράγραφος 1 και στο άρθρο 5 παράγραφος 1 ότι η αντισυμβαλλόμενη επιχείρηση υποχρεούται να καταβάλλει στην DSD ένα τέλος για το σύνολο των συσκευασιών τις οποίες διακινεί στην επικράτεια της Ομοσπονδιακής Δημοκρατίας της Γερμανίας και οι οποίες φέρουν βάσει της σύμβασης το σήμα "Der Grüne Punkt". Οποιαδήποτε εξαίρεση σε αυτόν τον κανόνα προϋποθέτει ειδική γραπτή συμφωνία (αιτιολογική σκέψη 40). Κατά την DSD, η βάσει της σύμβασης χρέωση τελών δεν εξαρτάται από την αξίωση για παροχή της υπηρεσίας απαλλαγής από την υποχρέωση ανάληψης και ανακύκλωσης σύμφωνα με το άρθρο 2 της σύμβασης αλλά αποκλειστικά και μόνο από τη χρήση του σήματος "Der Grüne Punkt" στη συσκευασία πώλησης. Εκτός αυτού, η αντισυμβαλλόμενη επιχείρηση υποχρεούται έναντι της DSD να επιθέτει το εν λόγω σήμα σε όλες τις συσκευασίες που έχει κοινοποιήσει και οι οποίες προορίζονται για διακίνηση στο εσωτερικό της χώρας (βλέπε την αιτιολογική σκέψη 39). Η σύμβαση δεν περιέχει διατάξεις οι οποίες να περιορίζουν περαιτέρω τη διακριτική ευχέρεια της DSD να απαλλάσσει την εκάστοτε αντισυμβαλλόμενη επιχείρηση από την παραπάνω υποχρέωση.
(101) Γίνεται δεκτό ότι υπάρχει κατάχρηση κάθε φορά που η υπόχρεη επιχείρηση αξιώνει από την DSD να της παράσχει την υπηρεσία της απαλλαγής μόνο για επιμέρους ποσότητες ή παραιτείται ολωσδιόλου από την παροχή της υπηρεσίας αυτής από την DSD στη Γερμανία, ιδίως όταν η υπόχρεη επιχείρηση αποφασίζει:
α) να προσφύγει στη μέθοδο της ιδίας διάθεσης ή να αναθέσει σε ανταγωνιστικά συστήματα απαλλαγής τη διάθεση επιμέρους ποσοτήτων συσκευασιών πώλησης ενός προϊόντος στη Γερμανία ή
β) να προσφύγει στη μέθοδο της ιδίας διάθεσης ή να αναθέσει σε ανταγωνιστικά συστήματα απαλλαγής τη διάθεση του συνόλου των ποσοτήτων συσκευασιών πώλησης ενός προϊόντος στη Γερμανία, αλλά να συμμετάσχει σε άλλα κράτη μέλη σε κάποιο σύστημα το οποίο χρησιμοποιεί το σήμα "Der Grüne Punkt"(14).
(102) Στο μέτρο που όλες οι συσκευασίες πώλησης δεδομένου προϊόντος οι οποίες διακινούνται στο έδαφος της Ομοσπονδιακής Δημοκρατίας της Γερμανίας φέρουν το σήμα "Der Grüne Punkt", οι υπόχρεες επιχειρήσεις οφείλουν, σύμφωνα με το άρθρο 4 παράγραφος 1 σημείο 1 και το άρθρο 5 παράγραφος 1 σημείο 1 της σύμβασης, να καταβάλλουν τέλος για τη συνολική ποσότητα, έστω και αν δεν αξιώνουν καθόλου ή αξιώνουν μόνο για επιμέρους ποσότητα να τους παρασχεθεί η υπηρεσία της απαλλαγής από την υποχρέωση ανάληψης και ανακύκλωσης σύμφωνα με το άρθρο 2 της σύμβασης. Για την υπολειπόμενη ποσότητα είναι επιπροσθέτως αναγκασμένες να καταβάλλουν αντίτιμο για τις υπηρεσίες που τους παρέχει το εκάστοτε ανταγωνιστικό σύστημα. Κατά συνέπεια, η οικονομική επιβάρυνση των υπόχρεων επιχειρήσεων είναι πολύ μεγαλύτερη από αυτήν που θα υπήρχε σε περίπτωση αποκλειστικής υπαγωγής στο σύστημα της DSD. Η παρεμβολή ανταγωνιστών για επιμέρους ποσότητες συσκευασιών πώλησης είναι ασύμφορη οικονομικά.
(103) Η λύση που φαίνεται εφικτή υπό τις συνθήκες αυτές, δηλαδή η παραίτηση από την αναγραφή του σήματος "Der Grüne Punkt" σε εκείνες τις συσκευασίες πώλησης οι οποίες δεν πρόκειται να συμμετάσχουν στο σύστημα της DSD στη Γερμανία, είναι ατελέσφορη σε όχι αμελητέο αριθμό περιπτώσεων λόγω των οικονομικών δεδομένων. Ειδικότερα:
(104) Καταρχάς, κάτι τέτοιο προϋποθέτει την παραγωγή συσκευασιών με αναγραφή διαφορετικών στοιχείων· ένα μέρος των συσκευασιών θα έφερε το σήμα "Der Grüne Punkt", ενώ οι υπόλοιπες συσκευασίες δεν θα το έφεραν. Το πρόσθετο κόστος για τον παραγωγό στην περίπτωση αυτή δεν είναι ευκαταφρόνητο, ιδίως εάν ο παραγωγός έχει προβλέψει ομοιόμορφη συσκευασία για περισσότερες χώρες (π.χ. ομοιόμορφη συσκευασία στα γερμανικά για τη Γερμανία και την Αυστρία ή ομοιόμορφη συσκευασία σε πολλές γλώσσες για την Ευρώπη. Υπό τις συνθήκες αυτές, οι διανομείς θα αδυνατούσαν πλέον να αξιοποιήσουν στο έπακρο τα πλεονεκτήματα που η χρήση ομοιόμορφης συσκευασίας παρουσιάζει στο πλαίσιο της κοινής αγοράς.
(105) Παρόμοια συλλογιστική ισχύει για τις ομοιόμορφες συσκευασίες πώλησης οι οποίες διακινούνται μέσω διαφορετικών δικτύων πωλήσεων (π.χ. τόσο μέσω πολυκαταστημάτων, όσο και μέσω συνοικιακών σούπερ μάρκετ) και για τις οποίες προβλέπονται διαφορετικοί μηχανισμοί διάθεσης ή/και απαλλαγής. Σε τέτοιες περιπτώσεις, ακόμη και οι συγκριτικά απλές μέθοδοι -στο βαθμό που είναι πρακτικώς εφαρμόσιμες- π.χ. η ενσωμάτωση ή επικόλληση στη συσκευασία του σήματος "Der Grüne Punkt", συνεπάγονται αυξημένο οργανωτικό κόστος και λαμβάνονται υπόψη ως συντελεστής κόστους από τους παραγωγούς και τους διανομείς.
(106) Καθοριστική σημασία εν προκειμένω έχει το ότι οι παραγωγοί και οι διανομείς πρέπει να λαμβάνουν συγκεκριμένα μέτρα ούτως ώστε οι συσκευασίες που φέρουν το σήμα "Der Grüne Punkt" να απορρίπτονται αποκλειστικά και μόνο σε σημεία απόρριψης από τα οποία η αποκομιδή τους προς διάθεση γίνεται από κάποιο σύστημα που χρησιμοποιεί το ίδιο σήμα και οι συσκευασίες που δεν φέρουν το σήμα "Der Grüne Punkt" να απορρίπτονται αποκλειστικά και μόνο σε σημεία απόρριψης από τα οποία η αποκομιδή τους προς διάθεση γίνεται από κάποια ανταγωνίστρια επιχείρηση. Τα έξοδα οργάνωσης και εμπορίας που συνδέονται με την ύπαρξη διαφορετικών διαύλων διανομής εκτιμάται ότι είναι ιδιαιτέρως υψηλά στη Γερμανία στην περίπτωση κατά την οποία η εκάστοτε επιχείρηση εξυπηρετείται συγχρόνως τόσο από την DSD όσο και από άλλες, ανταγωνίστριες, επιχειρήσεις. Σχετικά με το θέμα αυτό, πρέπει να ληφθεί υπόψη ότι, συχνά, ο παραγωγός ή ο διανομέας δεν διαθέτει ούτως ή άλλως την αυτονομία που απαιτείται για να μπορεί, από την άποψη της οργάνωσης και του συντονισμού, να ελέγχει τη διαδρομή που διατρέχει στο εκάστοτε δίκτυο πωλήσεων μία συσκευασία που φέρει ειδικό σήμα μέχρι το τελευταίο σημείο απόρριψής της. Τούτο συμβαίνει, επί παραδείγματι, κάθε φορά που ένας παραγωγός ζητά τη μεσολάβηση ανεξάρτητων μεσαζόντων (π.χ. χονδρεμπόρων) και συνεπώς δεν διαθέτει επαρκή μέσα για να επηρεάσει και να ελέγξει την πραγματική διαδρομή της εκάστοτε συσκευασίας στο δίκτυο διανομής και εμπορίας. Στις περιπτώσεις αυτές είναι αδύνατη η αναγραφή του κατάλληλου σήματος στις συσκευασίες πώλησης με κριτήριο το σημείο απόρριψης (αναγραφή ή παράλειψη του σήματος "Der Grüne Punkt").
(107) Τέλος, είναι σκόπιμο να ληφθεί υπόψη ότι, συχνά, ο τελικός καταναλωτής πρώτα αγοράζει το συσκευασμένο προϊόν ή ενίοτε πρώτα το καταναλώνει και μόνο μετά αποφασίζει για το κατά πόσον θα εναποθέσει τη συσκευασία του σε κάποιο σημείο που βρίσκεται κοντά στην κατοικία του ή θα το επιστρέψει στο κατάστημα όπου το αγόρασε. Για το λόγο αυτό, είναι αδύνατο να καθορισθεί επακριβώς ο προορισμός των επιμέρους ποσοτήτων που φέρουν το σήμα "Der Grüne Punkt".
(108) Όταν συμπληρωματικά σε σχέση με το σύστημα της DSD επιστρατεύεται όχι μόνο ένας ανταγωνιστής αλλά περισσότερα εναλλακτικά συστήματα ιδίας διάθεσης, τα προβλήματα που περιγράφονται πιο πάνω έχουν ακόμη πιο σοβαρές συνέπειες (ανάγκη οργάνωσης διαφορετικών γραμμών συσκευασίας και διανομής, έλεγχος της διαδρομής που διαγράφει η κάθε συσκευασία και επιπρόσθετη οργανωτική δαπάνη εξαιτίας αυτού του ελέγχου). Κάτι τέτοιο δυσχεραίνει ακόμη περισσότερο την άντληση οφέλους από τη δυνατότητα χρησιμοποίησης εναλλακτικών φορέων παροχής των υπηρεσιών αυτών.
Ενδιάμεσο συμπέρασμα
(109) Το γεγονός ότι το ύψος του τέλους που οφείλεται βάσει της σύμβασης εξαρτάται από την ποσότητα συσκευασιών πώλησης που φέρουν το σήμα "Der Grüne Punkt" αναγκάζει τις υπόχρεες επιχειρήσεις οι οποίες ενδιαφέρονται να αναθέσουν σε ανταγωνιστές της DSD τη διάθεση έστω και επιμέρους ποσοτήτων να διαθέτουν ξεχωριστές γραμμές συσκευασίας και δίκτυα διανομής. Τούτο όμως είναι πρακτικώς αδύνατο για μερικές από τις επιχειρήσεις αυτές, ενώ για τις υπόλοιπες, με βάση την επιζητούμενη απαλλαγή από την υποχρέωση ανάληψης, είναι φυσικό να θεωρείται όχι μόνο υπερβολικό αλλά και αντίθετο στην απαίτηση της αποτελεσματικής λειτουργίας συστημάτων διανομής στο πλαίσιο της κοινής αγοράς.
2.2. Συνέπειες της κατάχρησης δεσπόζουσας θέσης
(110) Στη συνέχεια περιγράφονται οι συνέπειες της προεκτεθείσας κατάχρησης δεσπόζουσας θέσης:
2.2.1. Καταχρηστική εκμετάλλευση
(111) Η DSD επιβάλλει δυσανάλογες τιμές και συναλλακτικούς όρους σε περιπτώσεις αναντιστοιχίας μεταξύ της χρήσης του σήματος και της πραγματικής προσφυγής στις υπηρεσίες της DSD για την απαλλαγή από την υποχρέωση ανάληψης και ανακύκλωσης. Γίνεται δεκτό ότι υπάρχει παράβαση του άρθρου 82 παράγραφος 2 στοιχείο α) της συνθήκης ΕΚ όταν υπάρχει εμφανής δυσαναλογία μεταξύ του κόστους παροχής της υπηρεσίας και της τιμής που χρεώνεται γι' αυτήν. Το κύριο στοιχείο κόστους της DSD είναι η εκμετάλλευση ενός συστήματος ολικής εδαφικής κάλυψης για την αποκομιδή, τη διαλογή και την ανακύκλωση χρησιμοποιημένων συσκευασιών πώλησης σύμφωνα με το άρθρο 2 της σύμβασης. Απεναντίας, η παροχή άδειας για την αναγραφή στις συσκευασίες πώλησης του σήματος "Der Grüne Punkt" χωρίς αποδεδειγμένη προσφυγή στις υπηρεσίες της DSD συνεπάγεται ελάχιστο κόστος για την εν λόγω εταιρεία ή και κανένα πρόσθετο κόστος, εφόσον η ανάθεση στην DSD αφορά μία επιμέρους ποσότητα. Τούτο προκύπτει από τις ίδιες τις διατάξεις της σύμβασης, σύμφωνα με τις οποίες τα τέλη χρήσης χρησιμεύουν αποκλειστικά και μόνο για την κάλυψη του κόστους αποκομιδής, διαλογής και ανακύκλωσης, καθώς και των αναγκαίων διοικητικών εξόδων (αιτιολογική σκέψη 42). Το κόστος που επωμίζεται η DSD εξαιτίας της χρήσης του σήματος μπορεί να αντιμετωπίζεται -στη χειρότερη περίπτωση- ως τμήμα των διοικητικών της εξόδων. Υπό την έννοια αυτή, ο όρος "τέλος χρήσης" είναι παραπλανητικός, διότι, με βάση ακριβώς τη διατύπωση της σύμβασης την οποία επέλεξε η DSD, το τέλος χρήσης πρέπει πάνω απ' όλα να αντικατοπτρίζει το κόστος παροχής της υπηρεσίας απαλλαγής. Μολονότι σύμφωνα με τους όρους της σύμβασης η DSD εξαρτά τη χρέωση του τέλους από τη χρήση του σήματος, στην πραγματικότητα οι δαπάνες στις οποίες υποβάλλεται η DSD εξαρτώνται από τον όγκο συσκευασιών ως προς τις οποίες παρέχεται η υπηρεσία απαλλαγής για λογαριασμό του αντισυμβαλλόμενου. Κατά συνέπεια, οι τιμές που χρεώνει η DSD είναι υπέρμετρες οσάκις ο όγκος των συσκευασιών που φέρουν το σήμα "Der Grüne Punkt" είναι μεγαλύτερος από τον όγκο των συσκευασιών ως προς τις οποίες παρέχεται η υπηρεσία απαλλαγής.
(112) Γίνεται δεκτό ότι οι συναλλακτικοί όροι είναι αθέμιτοι όταν η δεσπόζουσα επιχείρηση που τους εφαρμόζει δεν τηρεί την αρχή της αναλογικότητας(15). Η DSD ζητά από τους αναδόχους του σήματος να επιλέξουν μεταξύ, αφενός, της συγκρότησης ξεχωριστών γραμμών συσκευασίας και δικτύων διανομής και, αφετέρου, της καταβολής ενός τέλους χρήσης το ύψος του οποίου δεν αποτελεί συνάρτηση της υπηρεσίας που τους παρέχεται. Η πρακτική της αυτή αξιολογείται ως επιβολή αθέμιτων συναλλακτικών όρων. Η στάθμιση των συμφερόντων των διαφόρων μερών δεν οδηγεί στο συμπέρασμα ότι η DSD νομιμοποιείται να εξαρτά το ύψος του τέλους που της οφείλει ο αντισυμβαλλόμενος όχι από τις υπηρεσίες απαλλαγής που όντως της ζητά να του παράσχει αλλά από την έκταση χρήσης του σήματος (αιτιολογική σκέψη 136 και επόμ.). Είναι αλήθεια ότι η DSD έχει προβλέψει τη δυνατότητα καθιέρωσης εξαιρέσεων κατόπιν συμφωνίας (αιτιολογική σκέψη 40), πλην όμως έχει διατυπώσει τους όρους της σύμβασης κατά τέτοιον τρόπο ώστε να μπορεί να αποφασίζει, χωρίς να δεσμεύεται από προκαθορισμένα κριτήρια, για τη σκοπιμότητα άρσης της εξάρτησης του ύψους του τέλους που οφείλεται βάσει της σύμβασης, από τη χρήση του σήματος. Σε ορισμένες κατηγορίες περιπτώσεων, η DSD αρνείται να συνομολογήσει συμβατικές εξαιρέσεις, παρά το γεγονός ότι υπάρχει αναντιστοιχία μεταξύ της προσφυγής σε υπηρεσίες απαλλαγής και της χρήσης του σήματος. Επιπλέον, η DSD υποχρεώνει τους αντισυμβαλλόμενούς της να χρησιμοποιούν το σήμα και παραχωρεί εξαιρέσεις κατά τη διακριτική της ευχέρεια. Όταν εφαρμόζονται συστήματα διάθεσης όχι για το σύνολο των συσκευασιών αλλά για επιμέρους ποσότητες, η DSD κατοχυρώνει με τον τρόπο αυτό και συμβατικά την αναγκαιότητα συγκρότησης ξεχωριστών γραμμών συσκευασίας και δικτύων διανομής. Αυτό της επιτρέπει να στερεί ανά πάσα στιγμή στις υπόχρεες επιχειρήσεις τη δυνατότητα να εκπληρώσουν την υποχρέωση την οποία υπέχουν βάσει του διατάγματος για τις συσκευασίες να γνωστοποιούν τη συμμετοχή τους σε κάποιο σύστημα (βλέπε την αιτιολογική σκέψη 16), είτε με την αναγραφή κάποιας άλλης ένδειξης στη συσκευασία, είτε με "άλλα πρόσφορα μέτρα". Οι συνέπειες της συμβατικής υποχρέωσης χρήσης του σήματος σε συνδυασμό με τις συνέπειες της εξάρτησης του ύψους του οφειλόμενου τέλους από τη χρήση του σήματος καθιστούν αναπόδραστη την ανάγκη συγκρότησης ξεχωριστών γραμμών συσκευασίας και δικτύων διανομής.
(113) Όσο η DSD εξαρτά το ύψος του τέλους χρήσης αποκλειστικά και μόνο από τη χρήση του σήματος, στην ουσία εφαρμόζει δυσανάλογες τιμές και συναλλακτικούς όρους έναντι των επιχειρήσεων οι οποίες δεν κάνουν καθόλου χρήση υπηρεσιών απαλλαγής ή κάνουν μεν χρήση αλλά μονάχα για επιμέρους ποσότητες συσκευασιών πώλησης.
2.2.2. Καταχρηστική παρεμπόδιση της εισόδου νέων ανταγωνιστών στην αγορά
(114) Μία επιχείρηση που κατέχει δεσπόζουσα θέση μπορεί να εμποδίζει καταχρηστικά την είσοδο νέων ανταγωνιστών στην εκάστοτε αγορά με το να αναγκάζει, είτε νομικά είτε εκ των πραγμάτων, τους πελάτες της να χρησιμοποιούν τις υπηρεσίες της, εμποδίζοντάς τους με τον τρόπο αυτό να απευθύνονται σε ανταγωνίστριες επιχειρήσεις που παρέχουν ανάλογες υπηρεσίες(16). Σχετικά με το θέμα αυτό, το Δικαστήριο έχει αποφανθεί ότι "ένα καθεστώς ανόθευτου ανταγωνισμού, όπως το προβλεπόμενο στη συνθήκη, μπορεί να επιτευχθεί μόνο εφόσον εξασφαλίζεται και η ισότητα ευκαιριών μεταξύ των διαφόρων επιχειρηματιών"(17). Μία τέτοια ισότητα ευκαιριών έχει κατεξοχήν σημασία για τις νεοεισερχόμενες επιχειρήσεις σε μία αγορά στην οποία ο ανταγωνισμός είναι ήδη ασθενής λόγω της παρουσίας κάποιας δεσπόζουσας επιχείρησης ή εξαιτίας άλλων παραγόντων(18). Ειδικότερα, οι μικροί ανταγωνιστές δεν πρέπει να είναι τα θύματα της συμπεριφοράς μιας δεσπόζουσας επιχείρησης, η οποία καθίστατα δυνατή από την ισχύ της εν λόγω επιχείρησης στην αγορά και αποσκοπεί ή έχει ως συνέπεια τον αποκλεισμό αυτών των ανταγωνιστών από την αγορά(19).
(115) Οι σχετικές με το οφειλόμενο τέλος διατάξεις της σύμβασης έχουν ως αποτέλεσμα να είναι οικονομικά ασύμφορη η συμμετοχή των υπόχρεων επιχειρήσεων σε κάποιο ανταγωνιστικό σύστημα απαλλαγής ή σε κάποιο ανταγωνιστικό σύστημα ιδίας διάθεσης, και τούτο διότι επιπλέον της αμοιβής που πρέπει να καταβληθεί στον ανταγωνιστή εξακολουθεί να είναι πληρωτέο το τέλος χρήσης προς την DSD ή, εναλλακτικά, είναι υποχρεωτική η συγκρότηση ξεχωριστών γραμμών συσκευασίας και δικτύων διανομής. Λόγω των συνεπειών που παράγει στην πράξη, το καθεστώς που ισχύει για το τέλος χρήσης δεν απέχει πολύ από μία σχέση αποκλειστικότητας. Με τον τρόπο αυτό δυσχεραίνεται σε πολύ μεγάλο βαθμό η είσοδος στην αγορά νέων ανταγωνιστών· η δεσπόζουσα θέση της DSD ενισχύεται περαιτέρω, και κλονίζεται ακόμη περισσότερο ο ήδη εξασθενημένος ανταγωνισμός. Συνεπώς, δεν υπάρχει πλέον καμία εγγύηση για την ισότητα ευκαιριών των ανταγωνιστών.
Ενδιάμεσο συμπέρασμα
(116) Οι διατάξεις για το οφειλόμενο τέλος τις οποίες περιλαμβάνει η σύμβαση και εφαρμόζει η DSD στοιχειοθετούν κατάχρηση δεσπόζουσας θέσης. Με βάση το δεδομένο ότι ο οριακός και ο υπολειπόμενος ανταγωνισμός ήταν μέχρι σήμερα λίαν υποτονικός και ότι, προς το παρόν, μόνο οι μικρότεροι ανταγωνιστικοί φορείς παροχής υπηρεσιών που δραστηριοποιούνται στις παρυφές της αγοράς μπορούν να αντιπαραταχθούν στη δεσπόζουσα επιχείρηση και να ασκήσουν βραχυπρόθεσμα αποτελεσματικές διορθωτικές πιέσεις στην αγορά, η προεκτεθείσα συμπεριφορά ισοδυναμεί με ιδιαιτέρως σοβαρή περίπτωση κατάχρησης.
2.3. Συγκεκριμενοποίηση της κατάχρησης με αναφορά σε κατηγορίες περιπτώσεων
(117) Στη συνέχεια περιγράφονται αναλυτικότερα οι καταχρηστικές συνέπειες των διατάξεων της σύμβασης για το οφειλόμενο τέλος σε συσχετισμό με συγκεκριμένες κατηγορίες περιπτώσεων:
Κατηγορία περιπτώσεων I - Περιστολή του ανταγωνισμού που αναπτύσσεται μεταξύ της DSD και άλλων συστημάτων απαλλαγής (σε περίπτωση συμμετοχής επικουρικά στο σύστημα της DSD)
(118) Εάν ένας νέος φορέας παροχής υπηρεσιών συγκροτήσει, για περιορισμένο χρονικό διάστημα ή ακόμη και σε μονιμότερη βάση, ενά σύστημα σύμφωνα με το άρθρο 6 παράγραφος 3 του διατάγματος για τις συσκευασίες το οποίο είναι περιφερειακής και μόνο εμβέλειας (δηλαδή καλύπτει τουλάχιστον ένα ομόσπονδο γερμανικό κρατίδιο), αλλά δεν καλύπτει το σύνολο της γερμανικής επικράτειας, οι υπόχρεες επιχειρήσεις δεν μπορούν να προσχωρήσουν σε ένα ανταγωνιστικό σύστημα παρά μόνο εφόσον επιθέτουν διαφορετικό σήμα στις συσκευασίες πώλησης που διακινούν ή αποδεχθούν να καταβάλλουν τα σχετικά τέλη σε δύο διαφορετικά συστήματα.
(119) Στη συντριπτική πλειονότητά τους, οι υπόχρεες επιχειρήσεις διακινούν τις συσκευασίες τους σε κλίμακα ανώτερη της περιφερειακής ή σε παγγερμανική κλίμακα και συνεπώς ενδιαφέρονται να εξασφαλίσουν την απαλλαγή τους ή κάποια ρύθμιση που να επιτρέπει την εκπλήρωση των σχετικών υποχρεώσεων ανάληψης. Για τον λόγο αυτό, ακόμη και αν επιθυμούν να προκρίνουν έναν ανταγωνιστικό φορέα παροχής υπηρεσιών διάθεσης σε συγκεκριμένη περιφέρεια, είναι και πάλι υποχρεωμένες να συμβληθούν με κάποιο άλλο σύστημα (δηλαδή σήμερα με το σύστημα της DSD) για την περιοχή που δεν καλύπτει το ανταγωνιστικό σύστημα.
(120) Λόγω των σχετικών με τα οφειλόμενα τέλη διατάξεων της σύμβασης, η συμμετοχή των υπόχρεων επιχειρήσεων σε ένα σύστημα απαλλαγής με περιφερειακή και μόνο εμβέλεια είναι οικονομικά ασύμφορη. Ο λόγος είναι ότι θα ήταν εκ των πραγμάτων αναγκασμένες να εξακολουθήσουν να συμμετέχουν στην DSD για το συνολικό όγκο συσκευασιών πώλησης που διακινούν. Υπό τις συνθήκες αυτές, η είσοδος ανταγωνιστικών συστημάτων στην αγορά θα ήταν αδύνατη.
(121) Λόγω των σοβαρών εμποδίων που φράσσουν την είσοδο στην αγορά συστημάτων απαλλαγής, κρίνεται πολύ πιο πρόσφορο, από οικονομική άποψη, να συγκροτήσει κανείς ένα σύστημα το οποίο αρχικά θα έχει απλώς περιφερειακή εμβέλεια αντί του να συγκροτήσει εξαρχής ένα ανταγωνιστικό σύστημα απαλλαγής που θα καλύπτει το σύνολο της γερμανικής επικράτειας (αιτιολογικές σκέψεις 75 έως 79). Σήμερα, υπάρχει μία επιχείρηση η οποία προσπαθεί να πετύχει ακριβώς αυτό.
(122) Σε ό,τι αφορά τη συγκεκριμένη κατηγορία περιπτώσεων, η DSD έχει αναλάβει τη δέσμευση που περιγράφεται στην αιτιολογική σκέψη 51 σχετικά με την παραχώρηση εξαιρέσεων κατ' εφαρμογή του άρθρου 4 παράγραφος 1 σημείο 2 της σύμβασης για τη χρήση του σήματος. Η συγκεκριμένη δέσμευση συνοδεύεται ωστόσο από την επιφύλαξη της μη υπονόμευσης της προστασίας του σήματος "Der Grüne Punkt". Πλην όμως, η θεμελιώδης αυτή επιφύλαξη καθιστά σε μεγάλο βαθμό αμφίβολη την επίτευξη των αποτελεσμάτων που επιδιώκονται με την ανάληψη υποχρέωσης, διότι η DSD διατηρεί με τον τρόπο αυτό το δικαίωμα να αρνηθεί έναντι ορισμένων αντισυμβαλλομένων την εκπλήρωση της υποχρέωσης που έχει αναλάβει, επικαλούμενη την υποτιθέμενη υπονόμευση της προστασίας του σήματος, δηλαδή μία έννοια της οποίας το περιεχόμενο δεν έχει προσδιορισθεί επακριβώς. Για το λόγο αυτό, η Επιτροπή εδήλωσε στην DSD ότι η επίμαχη επιφύλαξη πρέπει να απαλειφθεί. Όμως η DSD αρνείται να συμμορφωθεί, ισχυριζόμενη ως δικαιολογία ότι θεωρεί επαρκή την ήδη αναληφθείσα υποχρέωση και ότι δεν βλέπει το λόγο για να την αναθεωρήσει.
(123) Συνεπώς, η δέσμευση την οποία ανέλαβε η DSD για τη συγκεκριμένη κατηγορία περιπτώσεων δεν αρκεί για να αρθούν οι επιφυλάξεις της Επιτροπής.
Κατηγορία περιπτώσεων II - Περιστολή του ανταγωνισμού που αναπτύσσεται μεταξύ της DSD και των συστημάτων ιδίας διάθεσης (σε περίπτωση συμμετοχής επικουρικά στο σύστημα της DSD)
(124) Η συλλογιστική που αναπτύσσεται πιο πάνω σε σχέση με τα περιφερειακής εμβέλειας συστήματα απαλλαγής ισχύει κατ' αναλογία και για τις υπόχρεες επιχειρήσεις εκείνες οι οποίες, για να εκπληρώσουν τις υποχρεώσεις τους, καταφεύγουν στο συνδυασμό της μεθόδου της ιδίας διάθεσης με την επικουρική συμμετοχή σε κάποιο σύστημα απαλλαγής (αιτιολογική σκέψη 83).
(125) Όταν μία επιχείρηση εφαρμόζει μεν τη μέθοδο της ιδίας διάθεσης αλλά συμμετέχει επίσης επικουρικώς σε κάποιο σύστημα απαλλαγής, είναι εξαιρετικά δυσχερής η συγκρότηση ξεχωριστών γραμμών συσκευασίας και δικτύων διανομής, διότι είναι σχεδόν αδύνατο για την υπόχρεη επιχείρηση να γνωρίζει εκ των προτέρων ποιες από τις χρησιμοποιημένες συσκευασίες θα επιστραφούν ενδεχομένως από τους τελικούς καταναλωτές στον τόπο παράδοσής τους και ποιες θα παραδοθούν από αυτούς στα συστήματα απαλλαγής. Κατά συνέπεια, είναι αδύνατη η αναγραφή στην κάθε συσκευασία του ακριβούς προορισμού της.
(126) Λόγω της προπεριγραφείσας επίδρασης των ρυθμίσεων που διέπουν τα τέλη χρήσης, δεν υπάρχει δυνατότητα οργάνωσης συστήματος ιδίας διάθεσης για επιμέρους ποσότητες συσκευασιών πώλησης. Οι υπόχρεες επιχειρήσεις είναι συνεπώς εκ των πραγμάτων αναγκασμένες να εξακολουθήσουν να συμμετέχουν στην DSD για τη συνολική ποσότητα συσκευασιών πώλησης· η είσοδος στην αγορά εναλλακτικών συστημάτων ιδίας διάθεσης δυσχεραίνεται σημαντικά. Στην περίπτωση των συνδυασμένων λύσεων, τα συστήματα αυτά αδυνατούν να επενεργήσουν διορθωτικά επί των όρων υπό τους οποίους διεξάγεται ο οριακός και ο υπολειπόμενος ανταγωνισμός, λειτουργία η οποία είναι εξαιρετικά σημαντική λόγω των δεδομένων της υπό εξέταση αγοράς.
(127) Για αυτήν ακριβώς την περίπτωση, η DSD ανέλαβε τη δέσμευση που μνημονεύεται στην αιτιολογική σκέψη 61. Σύμφωνα με αυτήν, η χρήση του σήματος περιορίζεται στις συσκευασίες πώλησης που μετέχουν στο σύστημα της DSD. Τούτο σημαίνει ότι οι υπόχρεες επιχειρήσεις είναι αναγκασμένες να φροντίζουν για την ύπαρξη ξεχωριστών γραμμών συσκευασίας και δικτύων διανομής. Ως εκ τούτου, η δέσμευση δεν εξαλείφει την καταχρηστική επίδραση των ρυθμίσεων που διέπουν το τέλος χρήσης. Εξάλλου, η DSD παραπέμπει επιπλέον στο άρθρο 6 παράγραφος 1 σημείο 9 του διατάγματος για τις συσκευασίες. Οι συνδυασμένες λύσεις που έχουν εκληφθεί ως βάση για τη δεύτερη κατηγορία περιπτώσεων δεν στηρίζονται όμως μόνο στο άρθρο 6 παράγραφος 1 σημείο 9 του διατάγματος για τις συσκευασίες, όπου προβλέπεται ότι, σε περίπτωση μη επίτευξης της προκαθορισμένης ποσόστωσης, είναι υποχρεωτική η συμμετοχή σε κάποιο σύστημα απαλλαγής για την εναπομένουσα ποσότητα συσκευασιών (αιτιολογική σκέψη 21). Απεναντίας, είναι πιο λογικό να αποφασίσει μία επιχείρηση εξαρχής να εφαρμόζει τη μέθοδο της ιδίας διάθεσης μόνο για συγκεκριμένη επιμέρους ποσότητα συσκευασιών και να συμμετέχει για την εναπομένουσα επιμέρους ποσότητα στο σύστημα της DSD.
(128) Συνεπώς, η δέσμευση την οποία ανέλαβε η DSD για τη συγκεκριμένη κατηγορία περιπτώσεων δεν αρκεί για να αρθούν οι σχετικές με τον ανταγωνισμό επιφυλάξεις της Επιτροπής.
Κατηγορία περιπτώσεων III - Περιορισμός του ανταγωνισμού που αναπτύσσεται μεταξύ της DSD και των άλλων συστημάτων απαλλαγής ή ιδίας διάθεσης (άνευ συμμετοχής στο σύστημα DSD)
(129) Με βάση τα προαναφερθέντα προβλήματα, μια παρόμοια κατάσταση μπορεί να προκύψει στις περιπτώσεις που ένας διανομέας από άλλο κράτος μέλος αποφασίζει να χρησιμοποιήσει για τη συσκευασία των προϊόντων ένα σύστημα ανάληψης που χρησιμοποιεί μεν το σήμα "Der Grüne Punkt", αλλά στη Γερμανία εκπληρώνει τις υποχρέωσεις του σε σχέση με το ίδιο είδος συσκευασίας χωρίς να ανήκει στο σύστημα της DSD. Αυτό μπορεί να συμβεί με τη συμμετοχή σε ένα ή περισσότερα δυνητικώς ανταγωνιστικά συστήματα απαλλαγής ή σε έναν ή περισσότερους μηχανισμούς ίδιας διάθεσης ή συνδυάζοντας τις δύο λύσεις.
(130) Στην παρούσα κατηγορία περιπτώσεων ο διανομέας είτε υπέχει νομική υποχρέωση είτε έχει συμφέρον να επιθέτει στη συσκευασία με την οποία διαθέτει τα προϊόντα του στην αγορά άλλου κράτους μέλους το σήμα "Der Grüne Punkt". Η νομική υποχρέωση μπορεί να προκύπτει τόσο από την ισχύουσα περιβαλλοντική νομοθεσία όσο και από την σύμβαση για τη χρήση του σήματος που συνάπτει με το φορέα λειτουργίας του συστήματος σε καθένα από τα υπόλοιπα κράτη μέλη.
(131) Η συμμετοχή σε ένα ανταγωνιστικό σύστημα απαλλαγής ή σε έναν μηχανισμό ίδιας διάθεσης δεν θα ήταν συμφέρουσα από οικονομική άποψη εξαιτίας των όρων αμοιβής που περιλαμβάνονται στη σύμβαση. Αυτό δυσκολεύει σε μεγάλο βαθμό την πρόσβαση στην αγορά ιδίως για ένα σύστημα απαλλαγής ή ίδιας διάθεσης που λειτουργεί σε ομοσπονδιακό επίπεδο. Εξάλλου, στις περιπτώσεις αυτές οι όροι αμοιβής καταλήγουν σε εκμετάλλευση και καταχρηστική επιβολή περιορισμών. Οι περιπτώσεις αυτές έχουν μεγάλη οικονομική σημασία αν μη τι άλλο εξαιτίας του γεγονότος ότι, στο πλαίσιο της ενιαίας αγοράς, πολλά από τα καταναλωτικά αγαθά που καλύπτουν διανέμονται όλο και συχνότερα σε περισσότερα κράτη μέλη και ότι -όπως αναφέρεται στην αιτιολογική σκέψη 45- τα συστήματα ανάληψης και απαλλαγής που χρησιμοποιούν το σήμα "Der Grüne Punkt" και είναι παρεμφερή προς το σύστημα της DSD έχουν, εν τω μεταξύ, συγκροτηθεί σε διάφορα κράτη μέλη της Κοινότητας.
(132) Η Επιτροπή έλαβε καταγγελία για την εν λόγω κατηγορία περιπτώσεων από την L'Oreal και άλλους παραγωγούς προϊόντων περιποίησης μαλλιών και την Vfw που αναλαμβάνει τη διάθεση αποβλήτων, οι οποίοι σκοπεύουν να συγκροτήσουν στη Γερμανία ένα σύστημα ίδιας διάθεσης για την ανάληψη και την ανακύκλωση συσκευασιών για τα προϊόντα περιποίησης μαλλιών που χρησιμοποιούν οι κομμωτές (αιτιολογική σκέψη 6).
(133) Όσον αφορά την υπό εξέταση κατηγορία περιπτώσεων η DSD, για να αρθεί η κατάχρηση δεσπόζουσας θέσης, προσφέρθηκε να αναλάβει τη δέσμευση που αναφέρεται στην αιτιολογική σκέψη 63: η DSD δεν θα απαιτεί την πληρωμή τέλους χρήσης του σήματος όταν οι όροι του διατάγματος για τις συσκευασίες πληρούνται, αποδεδειγμένα, κατά διαφορετικό τρόπο υπό την προϋπόθεση ότι η συσκευασία φέρει ένδειξη ότι δεν συμμετέχει στο σύστημα της DSD. Σύμφωνα με δήλωση της DSD (αιτιολογική σκέψη 64), ως αποδείξεις αρκούν, στην περίπτωση ενός μηχανισμού ίδιας διάθεσης, ένα πιστοποιητικό ανεξάρτητου εμπειρογνώμονα ότι πληρούνται οι υποχρεώσεις ανάληψης και ανακύκλωσης, ενώ, στην περίπτωση συμμετοχής σε σύστημα απαλλαγής, μια βεβαίωση συμμετοχής από μέρους του φορέα λειτουργίας του συστήματος.
(134) Η DSD συμπλήρωσε τα παραπάνω διευκρινίζοντας ότι είναι σημαντικό από το αποδεικτικό να "προκύπτει κατά επαληθεύσιμο τρόπο ο βαθμός στον οποίο η συσκευασία δεν μετέχει στο σύστημα της DSD AG παρά το ότι φέρει το σήμα 'Der Grüne Punkt'". Λαμβάνοντας υπόψη τις παλαιότερες δηλώσεις της DSD, η Επιτροπή συνάγει το συμπέρασμα ότι αυτό σημαίνει ότι το αποδεικτικό σε καμία περίπτωση δεν πρέπει να βαίνει πέραν των υποχρεώσεων που θεσπίζει το διάταγμα για τις συσκευασίες. Στη συμπληρωματική διευκρίνιση δεν μπορεί, συνεπώς, να δοθεί η ερμηνεία ότι η DSD θα ελέγχει τα πιστοποιητικά των εμπειρογνωμόνων ή ότι θα απαιτεί αποδείξεις ότι καμία από τις συσκευασίες δεν έχει αναληφθεί και ανακυκλωθεί από το σύστημα της DSD, καθότι αυτό είναι αντικειμενικά αδύνατο. Αντίθετα, βάσει της δέσμευσης που πρότεινε η DSD, με τα αποδεικτικά μπορεί να διαπιστωθεί μόνον ότι για τις ποσότητες συσκευασιών που φέρουν το σήμα "Der Grüne Punkt", οι υποχρεώσεις του διατάγματος για τις συσκευασίες πληρούνται κατ' άλλον τρόπο. Ωστόσο η DSD μπορεί να επαληθεύσει επαρκώς τη διαπίστωση αυτή ιδίως όταν αναφέρεται ο συνολικός όγκος των συσκευασιών, για τον οποίο ισχύει η ποσόστωση. Κατά τη γνώμη της Επιτροπής, η επιθυμία που εξέφρασε στην συμπληρωματική διευκρίνιση η DSD ικανοποιείται εφόσον το αποδεικτικό αναφέρει το συνολικό όγκο των συσκευασιών.
(135) Εάν η DSD εφαρμόσει τη δέσμευση με βάση τη δήλωσή της στην Επιτροπή, δεν θα μπορεί να θεωρηθεί πλέον, με βάση τα σημερινά δεδομένα, ότι υφίσταται κατάχρηση δεσπόζουσας θέσης όσον αφορά την υπό εξέταση κατηγορία περιπτώσεων.
2.4. Κανένας αντικειμενικός λόγος
Ασυμβίβαστο με το διάταγμα για τις συσκευασίες
(136) Η DSD είναι της άποψης ότι η χρησιμοποίηση του σήματος "Der Grüne Punkt" για επιμέρους ποσότητες συσκευασιών για τις οποίες δεν προσφέρεται υπηρεσία απαλλαγής δεν συμβιβάζεται με το διάταγμα για τις συσκευασίες. Σύμφωνα με την ανακοίνωση της Γερμανίας σκοπός της υποχρεωτικής ένδειξης στη συσκευασία είναι, πρώτον, να τεκμηριώνεται το γεγονός ότι δεν είναι υποχρεωτική η επιστροφή της συσκευασίας σε χώρους κοντά στο κατάστημα και, δεύτερον, να παρέχεται η πληροφορία ότι η σχετική συσκευασία πρέπει να εναποτίθεται στη διαδρομή αποκομιδής του συστήματος. Σκοπός του σήματος είναι η εκπλήρωση της υποχρέωσης αυτής. Αυτό συνδέεται με τη δήλωση ότι ο καταναλωτής δεν έχει το δικαίωμα να επιστρέψει την υπόψη συσκευασία στην περιοχή του καταστήματος. Αντίθετα με την άποψη της Επιτροπής, ο καταναλωτής δεν είναι ελεύθερος να αποφασίσει ο ίδιος. Η διαβεβαίωση της Γερμανίας στην ανακοίνωσή της προς την Επιτροπή, ότι ο τελικός καταναλωτής είναι ελεύθερος να αποφασίσει να αποθέσει τη συσκευασία στο κατάστημα ή να την επιστρέψει στο κατάστημα ή να την αποθέσει σε σημείο συλλογής κοντά στην κατοικία του, είναι διατυπωμένη κατά τρόπο που οδηγεί σε παρανόηση. Η ένδειξη στο σήμα ότι ο καταναλωτής δεν έχει το δικαίωμα να επιστρέψει τη συσκευασία στην περιοχή του καταστήματος δεν αντιστοιχεί στην πραγματικότητα εφόσον επιμέρους ποσότητες συσκευασιών που δεν περιλαμβάνονται στο σύστημα της DSD φέρουν το σήμα, δεδομένου ότι η επιστροφή των συσκευασιών αυτών σε χώρους κοντινούς στο κατάστημα είναι απολύτως υποχρεωτική. Η πληροφόρηση του καταναλωτή ως προς τον προβλεπόμενο τρόπο διάθεσης ήταν παραπλανητική. Σύμφωνα με την ανακοίνωση της Γερμανίας, έπρεπε να υπάρχει διαφάνεια έναντι των καταναλωτών και των αρχών ως προς τις συσκευασίες για τις οποίες η ανάληψη είναι υποχρεωτική και τις συσκευασίες για τις οποίες δεν είναι. Η υποχρέωση της διαφάνειας πρέπει να εκπληρώνεται ούτως ή άλλως δεδομένου ότι στην πράξη οι καταναλωτές έχουν εκ των πραγμάτων τη δυνατότητα να διαθέτουν τις χρησιμοποιημένες συσκευασίες πώλησης με άλλο τρόπο από τον προβλεπόμενο.
(137) Το διάταγμα για τις συσκευασίες απαιτεί τη σήμανση των συσκευασιών που συμμετέχουν σε συστήματα απαλλαγής. Αυτό, όμως δεν σημαίνει ότι οι μη συμμετέχουσες συσκευασίες δεν πρέπει να φέρουν σήμα. Στην απάντησή της στην ερώτηση της Επιτροπής, η Γερμανία δήλωσε ότι το διάταγμα για τις συσκευασίες δεν επιβάλει πρόστιμο στις περιπτώσεις που οι συσκευασίες φέρουν το σήμα ενός συστήματος χωρίς να συμμετέχουν σε αυτό με αποτέλεσμα να μην επιβάλλονται κυρώσεις όταν αυτό συμβαίνει (αιτιολογική σκέψη 16).
(138) Η επιχειρηματολογία της DSD βασίζεται στο σκεπτικό ότι ο τελικός καταναλωτής δεν μπορεί να επιλέξει αν θα εναποθέσει τη συσκευασία σε σημείο αποκομιδής κοντά στο κατάστημα ή κοντά στην κατοικία του. Το σκεπτικό αυτό έρχεται σε σύγκρουση με την ανακοίνωση της Γερμανίας (αιτιολογική σκέψη 20 και υποσημείωση 8) ούτε υπάρχει πειστική δικαιολογία για το σκεπτικό αυτό. Η κατηγορία II, για την οποία πρόκειται στο σημείο αυτό, αφορά την περίπτωση στην οποία οι συσκευασίες συλλέγονται εν μέρει στο πλαίσιο ενός μηχανισμού ίδιας διάθεσης. Οι κατασκευαστές και οι διανομείς είναι υποχρεωμένοι να παρέχουν υπηρεσία ανάληψης σε χώρους κοντά στο κατάστημα για συσκευασίες που υπάγονται στο σύστημα ίδιας διάθεσης. Εάν επιμέρους ποσότητες της συσκευασίας ενός προϊόντος προορίζονται προς ίδια διάθεση στο κατάστημα και οι υπόλοιπες καλύπτονται από το σύστημα της DSD (π.χ. χαρτόνια συσκευασίας που αφήνονται σε καταστήματα επίπλων ή τα παίρνουν μαζί τους καταναλωτές, τρόφιμα και ποτά που είτε καταναλώνονται στο ταχυφαγείο είτε εκτός αυτού), οι δύο τρόποι, δηλαδή η επιστροφή της συσκευασίας στην περιοχή του καταστήματος ή συλλογή από την περιοχή της κατοικίας του καταναλωτή, υπάρχουν παράλληλα. Ο τελικός καταναλωτής είναι τότε ελεύθερος να κάνει χρήση του συστήματος ίδιας διάθεσης κοντά στο κατάστημα και για συσκευασίες που φέρουν το σήμα "Der Grüne Punkt". Πρώτον, βάσει του διατάγματος για τις συσκευασίες η υποχρέωση του διανομέα να δέχεται την επιστροφή των συσκευασιών καλύπτει όλα τα παρόμοια προϊόντα ή τα προϊόντα που διατίθενται υπό το ίδιο σήμα (βλέπε αιτιολογική σκέψη 12). Ισχύει ανεξάρτητα από το εάν η συσκευασία περιλαμβάνεται σε σύστημα απαλλαγής ή αν φέρει σήμα. Δεύτερον, το διάταγμα για τις συσκευασίες δεν αναφέρει καμία υποχρέωση για τους τελικούς καταναλωτές. Επομένως, στην περίπτωση συστημάτων μερικής συλλογής, η επιστροφή της συσκευασίας στην περιοχή του καταστήματος δεν αποτελεί μόνον πρακτική δυνατότητα -πράγμα το οποίο άλλωστε δέχεται η DSD- αλλά και νομική δυνατότητα. Συνεπώς δεν δικαιολογείται ο ισχυρισμός ότι η ερμηνεία της ανακοίνωσης της Γερμανίας από την Επιτροπή δεν ισχύει στις περιπτώσεις της κατηγορίας II, όπως ορίσθηκε από την Επιτροπή.
(139) Εξαιτίας της ελεύθερης επιλογής του τελικού καταναλωτή, η υποχρέωση της διαφάνειας καλύπτεται εφόσον καθίσταται σαφές ότι αμφότεροι οι τρόποι διάθεσης των συσκευασιών υπάρχουν εκ παραλλήλου. Αυτό ισχύει στην περίπτωση που η συσκευασία φέρει το σήμα (οπότε δύναται να ενταχθεί στο σύστημα της DSD), υπάρχουν κάδοι στην περιοχή του καταστήματος, και εφιστάται η προσοχή σε αυτούς (μπορούν να αφεθούν στο κατάστημα). Στην περίπτωση αυτή ο τελικός καταναλωτής έχει δυνατότητα επιλογής την οποία και ασκεί με αποτέλεσμα να μην είναι δυνατή η παραπλάνησή του.
(140) Πέραν αυτού, η DSD θεωρεί ότι η γενίκευση του σήματος "Der Grüne Punkt" θα αποτελούσε παράβαση του διατάγματος για τις συσκευασίες και στην περίπτωση που καλύπτονται μερικές ποσότητες συσκευασίας όχι, όμως, από το σύστημα της DSD αλλά από ανταγωνιστικό σύστημα απαλλαγής. Στην περίπτωση εκείνη η σήμανση θα παρείχε πληροφορίες ως προς το σύστημα στο οποίο υπάγεται η εκάστοτε συσκευασία. Εξαιτίας της υποχρεωτικής σήμανσης, τουλάχιστον οι επιμέρους ποσότητες που υπάγονται στο ανταγωνιστικό σύστημα απαλλαγής θα πρέπει επίσης να φέρουν σχετικό σήμα με αποτέλεσμα οι ποσότητες αυτές να φέρουν δύο σήματα. Αυτό θα έδινε στους καταναλωτές την εντύπωση ότι είναι ελεύθεροι να επιλέξουν ένα από τα δύο συστήματα αποκομιδής. Κατά την άποψη της Επιτροπής, ο καταναλωτής δεν έχει την ευχέρεια αυτή. Το γεγονός ότι οι καταναλωτές μπορούν, στην πράξη, να χρησιμοποιήσουν και το σύστημα της DSD για τη διάθεση συσκευασιών μη υπαγόμενες στο σύστημα αυτό, δεν έχει σημασία.
(141) Η διατύπωση του διατάγματος για τις συσκευασίες δεν δίνει καμία ένδειξη αν οι επιμέρους ποσότητες συσκευασιών που υπάγονται σε ανταγωνιστικό σύστημα απαλλαγής δεν επιτρέπεται να φέρουν το σήμα "Der Grüne Punkt". Η διαφάνεια στην οποία αναφέρθηκε η Γερμανία (αιτιολογική σκέψη 13) απαιτεί μόνον να είναι ο τελικός καταναλωτής σε θέση να γνωρίζει αν η συσκευασία οφείλει να επιστραφεί στην περιοχή του καταστήματος (δηλαδή τουλάχιστον μερική συμμετοχή σε σύστημα ίδιας διάθεσης) ή όχι (δηλαδή, αποκλειστική συμμετοχή σε ένα ή περισσότερα συστήματα απαλλαγής). Αυτό δεν σημαίνει ότι πρέπει να είναι προφανές για τον καταναλωτή ποιο ακριβώς σύστημα αναλαμβάνει τη διάθεση των συσκευασιών. Επισημαίνεται, εξάλλου, ότι και στην περίπτωση αυτή ο καταναλωτής είναι σε θέση να επιλέξει το σύστημα διάθεσης των συσκευασιών δεδομένου ότι το σύστημα απαλλαγής πρέπει να συγκεντρώνει όλες τις συσκευασίες πώλησης που καταλήγουν σε αυτό και ότι οι υποχρεώσεις που προβλέπονται στο διάταγμα για τις συσκευασίες δεν απευθύνονται στους καταναλωτές.
(142) Βάσει του δημοσίου δικαίου λοιπόν δεν απαιτείται η μερική εγκατάλειψη του σήματος "Der Grüne Punkt" στην περίπτωση μερικής συμμετοχής σε σύστημα ίδιας διάθεσης ή μερικής συμμετοχής σε άλλο σύστημα απαλλαγής. Η καταχρηστική συμπεριφορά της DSD, ως εκ τούτου, δεν υπαγορεύεται από το διάταγμα για τις συσκευασίες και η απόφαση της Επιτροπής δεν εξαναγκάζει την DSD να παραβεί τους κανόνες του εν λόγω διατάγματος.
Ζητήματα βάσει του δικαίου περί εμπορικών σημάτων
(143) Εκτός αυτού, η DSD, αναφέρει ότι το εμπορικό σήμα χάνει κατ' ανάγκην την διακριτική του ισχύ όταν το φέρουν συσκευασίες που δεν απαλλάσσονται από την υποχρέωση ανάληψης ή υπάγονται σε άλλο ανταγωνιστικό σύστημα. Όσο περισσότερες συσκευασίες φέρουν το σήμα χωρίς να ανήκουν στο σύστημα, τόσο μεγαλύτερη η απώλεια της διακριτικής ισχύος του σήματος. Αυτό θα μπορούσε να οδηγήσει σε περαιτέρω μείωση της διακριτικής ισχύος του σήματος σε τέτοιο βαθμό που ένα μεγάλο μέρος του κοινού δεν θα το θεωρούσε πλέον ως ένδειξη απαλλαγής από την υποχρέωση ανάληψης και δυνατότητας διάθεσης από το σύστημα της DSD. Κάτι τέτοιο θα απειλούσε με κατάρρευση ολόκληρο το σύστημα της DSD δεδομένου ότι οι καταναλωτές δεν θα το τροφοδοτούσαν πλέον με αρκετές χρησιμοποιημένες συσκευασίες πώλησης.
(144) Επ' αυτού πρέπει να παρατηρηθεί ότι σύμφωνα με τη νομολογία του Δικαστηρίου και του Πρωτοδικείου των Ευρωπαϊκών Κοινοτήτων η άσκηση ενός αποκλειστικού δικαιώματος μπορεί να απαγορευθεί βάσει του άρθρου 82 της συνθήκης ΕΚ εάν οδηγεί σε καταχρηστική συμπεριφορά εκ μέρους της επιχείρησης που κατέχει δεσπόζουσα θέση(20). Κρίσιμο είναι αν η συμπεριφορά υπερβαίνει τα απαραίτητα για την εκπλήρωση της βασικής λειτουργίας για την οποία υπάρχει το αποκλειστικό δικαίωμα, όπως το αναγνωρίζει η κοινοτική νομοθεσία(21).
(145) Το σήμα "Der Grüne Punkt" καταχωρίσθηκε βάσει του νόμου περί εμπορικών σημάτων που ίσχυε προ της 1ης Ιανουαρίου 1995, ως εμπορικό σήμα ένωσης κατά την έννοια του άρθρου 17 του εν λόγω νόμου. Σύμφωνα με μια απόφαση του Ανώτατου Περιφερειακού Δικαστηρίου του Βερολίνου, το περιεχόμενο του σήματος δεν αποτελεί ένδειξη ποιότητας της υπηρεσίας διάθεσης, απλώς υποδηλώνει ότι στη συγκεκριμένη συναλλαγή το προϊόν το οποίο φέρει το σήμα δύναται να διατεθεί μέσω του διττού συστήματος(22). Οι καταναλωτές, οι οποίοι αποτελούν τη σχετική αγορά, συνάγουν από το σήμα ότι μπορούν να διαθέσουν τη συσκευασία με το σύστημα DSD. Το σήμα "Der Grüne Punkt", όμως, δεν σημαίνει ότι η διάθεση με το σύστημα DSD αποτελεί την μόνη δυνατότητα. Στις κατηγορίες περιπτώσεων I και II μια μέρος της ποσότητας των συσκευασιών συνδέεται συμβατικά με κάποιον από τους ανταγωνιστές της DSD ενώ το υπόλοιπο καλύπτεται από το σύστημα της DSD. Εν κατακλείδι ο καταναλωτής είναι ελεύθερος να αποφασίσει αν θα διαθέσει συγκεκριμένη συσκευασία για ανακύκλωση από τον ανταγωνιστή της DSD ή από την ίδια την DSD. Η απόφασή του επηρεάζεται από διάφορες παραμέτρους (π.χ. συνήθειες διάθεσης συσκευασιών, συμπεριφορά, είδος συσκευασίας, χρήση του προϊόντος, πρόσβαση του σημείου πώλησης, κίνητρα ανάληψης). Επομένως, η βασική λειτουργία του σήματος "Der Grüne Punkt" εκπληρώνεται όταν σηματοδοτεί στον καταναλωτή ότι υπάρχει η δυνατότητα διάθεσης της συσκευασίας από την DSD. Ως εκ τούτου η λειτουργία του σήματος "Der Grüne Punkt" δεν συνεπάγεται υποχρεωτικά ότι, όταν η συμμετοχή στο σύστημα της DSD είναι μερική, μόνον ένα μέρος των συσκευασιών φέρει το σήμα.
(146) Επιπλέον, η μερική σήμανση της συσκευασίας δεν έχει νόημα, ιδίως όταν ένα σύστημα διανομής και πώλησης δεν επιτρέπει τη διοχέτευση απορριμμάτων βάσει του μέρους στο οποίο αυτά συσσωρεύονται, ή όταν ο καταναλωτής αποφασίζει ως προς τον τρόπο διάθεσης μόνον μετά την αγορά. Η μερική σήμανση δεν θα βελτίωνε την προστασία της λειτουργίας του εμπορικού σήματος ούτε θα καθιστούσε σαφέστερο το γεγονός της συμμετοχής στο σύστημα. Είναι επίσης προφανές ότι όταν μόνον ένα μέρος της συσκευασίας καλύπτεται από το σύστημα DSD, το περιεχόμενο του σήματος "Der Grüne Punkt" μπορεί να ληφθεί μόνον ως ένδειξη της δυνατότητας διάθεσης.
(147) Η DSD αναφέρει επίσης ότι υπάρχει κίνδυνος κατάχρησης του σήματος. Στις περιπτώσεις που μόνον ένα μέρος της συσκευασίας καλύπτεται από το σύστημα DSD και ταυτόχρονα το υπόλοιπο επίσης φέρει το σήμα, είναι αναμενόμενο ότι στο σύστημα της DSD θα καταλήξουν ποσότητες πολύ μεγαλύτερες από εκείνες για τις οποίες συμβλήθηκαν οι κατασκευαστές ή οι διανομείς. Ακόμη και αν η DSD ζητούσε να της επιστραφεί το κόστος διεκπεραίωσης των πρόσθετων ποσοτήτων, αυτό δεν θα ήταν αρκετό δεδομένου ότι οι έλεγχοι στην περίπτωση των συστημάτων ίδιας διάθεσης δεν είναι τόσο αξιόπιστοι όσο εκείνοι του συστήματος DSD ενώ οι σχετικές αξιώσεις προκύπτουν μόνον μετά την παρέλευση ενός έτους. Επομένως, στις περιπτώσεις αυτές η DSD θα πρέπει να χρηματοδοτεί το κόστος εκ των προτέρων και να φέρει έναν σημαντικό κίνδυνο ζημιών.
(148) Κατά του σκεπτικού αυτού μπορεί να αντιταχθεί το επιχείρημα ότι τα ανταγωνιστικά συστήματα απαλλαγής καθώς και τα συστήματα ίδιας διάθεσης, βάσει της νέας έκδοσης του διατάγματος για τις συσκευασίες, πρέπει να πληρούν τις ίδιες ποσοστώσεις ανακύκλωσης. Βάσει του διατάγματος για τις συσκευασίες οι έλεγχοι για την πλήρωση των ποσοστώσεων είναι τουλάχιστον το ίδιο αυστηροί στην περίπτωση των συστημάτων ίδιας διάθεσης όπως και στην περίπτωση των συστημάτων απαλλαγής (βλέπε αιτιολογική σκέψη 19). Πέραν αυτού, το ένατο εδάφιο του άρθρου 6 παράγραφος 1 του διατάγματος για τις συσκευασίες υποχρεώνει τις επιχειρήσεις ίδιας διάθεσης που δεν πληρούν τις ποσοστώσεις να τις συμπληρώνουν συμμετέχοντας σε συστήματα απαλλαγής. Η καθυστέρηση σε περίπτωση αποζημίωσης είναι λογική. Η κατανομή των ποσοτήτων συσκευασίας μπορεί να γίνει μόνον μετά την παρέλευση του έτους αναφοράς. Ως βάση πρέπει να ληφθεί το ότι τόσο η DSD όσο και οι ανταγωνιστές της προσφέρουν τις υπηρεσίες τους με σκοπό την εκπλήρωση των ποσοστώσεων που τους έχουν δοθεί. Οι υπόχρεες επιχειρήσεις συμμετέχουν στο σύστημα DSD μόνον για επιμέρους ποσότητες των συσκευασιών και συνεπώς, πρέπει να καταβάλουν τέλη μόνον για τις ποσότητες εκείνες. Αν υιοθετηθεί κάποιο άλλο σύστημα, οι κατασκευαστές και οι διανομείς θα πρέπει να προκαταβάλουν τα σχετικά ποσά κάθε φορά που οι ανταγωνιστές της DSD πληρούν, ως πρέπει, τις ποσοστώσεις που τους αναλογούν.
(149) Η DSD αναφέρει επίσης ότι, λαμβάνοντας υπόψη τα προβλήματα που μπορεί να αντιμετώπιζαν οι κατασκευαστές και οι διανομείς, αν η χρήση του σήματος περιοριζόταν σε ένα μέρος των συσκευασιών πώλησης, δεν θα ήταν δικαιολογημένο να υποχρεώνεται η DSD να χορηγεί μεμονωμένα δικαιώματα χρήσης του σήματος και κατ' επέκταση να παρέχει υπηρεσίες τις οποίες δεν προσέφερε μέχρι τότε, ιδίως αν ληφθεί υπόψη ότι τα προβλήματα δεν οφείλονται στην DSD αλλά απορρέουν από την οργάνωση και τις δραστηριότητες των κατασκευαστών και των διανομέων. Επομένως, τα προβλήματα που αναφέρονται στη δήλωση αιτιάσεων όσον αφορά τον περιορισμό της χρήσης του σήματος στις επιμέρους ποσότητες των συσκευασιών που καλύπτονται από το σύστημα της DSD δεν έχουν αποφασιστικό ρόλο στην νομική αξιολόγηση της συμπεριφοράς της DSD.
(150) Η εξαγωγή του συμπέρασματος της κατάχρησης δείχνει ότι τα προβλήματα οφείλονται στους όρους αμοιβής της σύμβασης για τη χρήση του σήματος. Θα ήταν αδύνατο, ή μόνον με δυσανάλογες πρόσθετες δαπάνες, να αλλάξουν οι κατασκευαστές και οι διανομείς τη διαδικασία συσκευασίας και διανομής κατά τρόπον ώστε να εξαλειφθούν τα προβλήματα.
(151) Τέλος, η DSD υποστηρίζει ότι θα διαταρασσόταν η ισορροπημένη σχέση μεταξύ εσόδων από τις άδειες χρήσης του σήματος και του κόστους της κάλυψης των αξιώσεων των φορέων διάθεσης των συσκευασιών.
(152) Επισημαίνεται και πάλι ότι, στις εν λόγω κατηγορίες, η DSD είτε δεν παρέχει υπηρεσία απαλλαγής είτε την παρέχει μόνον για επιμέρους ποσότητες συσκευασιών. Συνεπώς, οι αντισυμβαλλόμενοι πρέπει επίσης να προσφέρουν μειωμένες υπηρεσίες για την DSD. Για την περίπτωση αυτή η DSD στις συμβάσεις που συνήψε με τις επιχειρήσεις διάθεσης, συμφώνησε για μια μείωση των τελών που καταβάλλει σε αυτές ίση με την "ποσότητα που αντιστοιχεί στην ίδια διάθεση" (οριζόμενη ως "η κατά κεφαλή κατανάλωση ποσοτήτων που σύμφωνα με το άρθρο 6 παράγραφοι 1 και 3 του διατάγματος για τις συσκευασίες πρέπει να διατίθενται και να ανακυκλώνονται εκτός του διττού συστήματος"). Η έκταση των δραστηριοτήτων των επιχειρήσεων διάθεσης δεν εξαρτάται από το εάν οι συσκευασίες φέρουν το σήμα "Der Grüne Punkt".
(153) Επομένως, η επιχειρηματολογία της DSD δεν αποτελεί αντικειμενική αιτιολόγηση των όρων που διέπουν τα τέλη χρήσης του σήματος και κατ' επέκταση δεν αποκλείει το ενδεχόμενο κατάχρησης δεσπόζουσας θέσης.
Συμπέρασμα
(154) Συνεπώς, η DSD κάνει κατάχρηση της δεσπόζουσας θέσης της κατά την έννοια του άρθρου 82 της συνθήκης ΕΚ τόσο έναντι των πελατών όσο και έναντι των ανταγωνιστών της.
3. ΑΝΤΙΚΤΥΠΟΣ ΣΤΟ ΕΜΠΟΡΙΟ ΜΕΤΑΞΥ ΚΡΑΤΩΝ ΜΕΛΩΝ
(155) Η κατάχρηση δεσπόζουσας θέσης ως αποτέλεσμα των όρων για τα τέλη χρήσης του σήματος στη συμφωνία για το εμπορικό σήμα ενδέχεται να έχουν σημαντικό αντίκτυπο στο εμπόριο μεταξύ κρατών μελών.
(156) Η κατάχρηση δεσπόζουσας θέσης μπορεί να επηρεάσει το εμπόριο μεταξύ κρατών μελών εφόσον υπάρχει ενδεχόμενο, βάσει των αντικειμενικών νομικών και πραγματικών περιστάσεων, να επηρεάσει άμεσα ή έμμεσα, πραγματικά ή δυνητικά το εμπόριο αγαθών μεταξύ κρατών μέλων κατά τρόπο ο οποίος κατά τεκμήριο εμποδίζει την υλοποίηση μιας ενιαίας αγοράς μεταξύ τους.
(157) Πρώτον, πρέπει κατ' αρχήν να τονισθεί ότι μεγάλος αριθμός των σημερινών κατόχων αδειών της DSD προέρχονται από κράτη μέλη της Κοινότητας. Συνεπώς, οι περιορισμοί ή φραγμοί ως προς τις εναλλακτικές δυνατότητες ανάληψης και ανακύκλωσης συσκευασιών πώλησης για τους διανομείς αυτούς στη Γερμανία επηρεάζουν αισθητά το διεθνές εμπόριο βάσει των υφιστάμενων συνθηκών της αγοράς.
(158) Είναι επίσης πιθανό να εμφανισθούν συστήματα ίδιας διάθεσης ή απαλλαγής από επιχειρήσεις άλλων κρατών μελών στη Γερμανία. Συγκεκριμένα, θα μπορούσαν να δημιουργηθούν συστήματα απαλλαγής σε ομόσπονδα κράτη που συνορεύουν με κράτη μέλη στα οποία εφαρμόζονται συστήματα ίδιας διάθεσης σε παραμεθόριες περιοχές. Η κατάχρηση των όρων που διέπουν τα τέλη στη σύμβαση για τη χρήση του σήματος δυσχεραίνει, εξάλλου, αισθητά την είσοδο στην αγορά εργοληπτών από άλλα κράτη μέλη.
(159) Υπενθυμίζεται, εξάλλου, ότι οι κατασκευαστές που εξάγουν τα προϊόντα τους και σε άλλα κράτη μέλη υφίστανται αρκετές πιέσεις από τους όρους που διέπουν τα τέλη στη σύμβαση για τη χρήση του σήματος προκειμένου να συμμετάσχουν στο σύστημα "Der Grüne Punkt" τόσο στη Γερμανία όσο και στα εν λόγω άλλα κράτη μέλη. Τέλος οι κατασκευαστές μπορούν να επιτύχουν τον στόχο της διανομής ενός και του αυτού προϊόντος σε όλη την Ευρώπη με ομοιόμορφη συσκευασία μόνον εφόσον συμμετέχουν σε όλη την Ευρώπη στα συστήματα απαλλαγής που χρησιμοποιούν το σήμα "Der Grüne Punkt".
(160) Στο βαθμό που οι κατασκευαστές ανήκουν σε διαφορετικά συστήματα σε κάθε κράτος μέλος και αναγκάζονται να χρησιμοποιούν διαφορετικές συσκευασίες για το ίδιο προϊόν, η σχετική αγορά προϊόντος κατακερματίζεται αυθαίρετα. Ο κατασκευαστής πρέπει να εξασφαλίσει ότι τηρούνται τα προβλεπόμενα κανάλια διανομής. Αυτό δυσχεραίνει το διασυνοριακό εμπόριο του προϊόντος του. Συγκεκριμένα, οι παράλληλες εισαγωγές είναι δυνατές μόνον αν αλλάξει η συσκευασία. Αυτό αποτελεί τεχνητή τροποποίηση των συνθηκών της αγοράς και εμποδίζει την οικονομική συγχώνευση των κρατών μελών στην οποία αποσκοπεί η συνθήκη ΕΚ με αποτέλεσμα να επηρεάζεται αισθητά η λειτουργία και η αποτελεσματικότητα της κοινής αγοράς.
II. ΑΡΘΡΟ 3 ΠΑΡΑΓΡΑΦΟΣ 1 ΤΟΥ ΚΑΝΟΝΙΣΜΟΥ ΑΡΙΘ. 17
(161) Το άρθρο 3 παράγραφος 1 του κανονισμού αριθ. 17 ορίζει ότι αν η Επιτροπή διαπιστώσει παράβαση του άρθρου 82 της συνθήκης ΕΚ δύναται να υποχρεώσει τις συμμετέχουσες επιχειρήσεις να παύσουν τη διαπιστωθείσα παράβαση.
(162) Η Επιτροπή, συνεπώς, δικαιολογημένα ζητά από την DSD να παύσει τις παρούσες παραβάσεις και να λάβει τα αναγκαία μέτρα για την αποφυγή της συνέχισης ή της επανάληψής τους.
(163) Οι παραβάσεις συνίστανται στο γεγονός ότι, βάσει του πρώτου εδαφίου του άρθρου 4 παράγραφος 1 και του πρώτου εδαφίου του άρθρου 5 παράγραφος 1 της σύμβασης για τη χρήση του σήματος, η DSD απαιτεί την καταβολή τέλους αδείας για το σύνολο των ποσοτήτων συσκευασιών πώλησης που φέρουν το σήμα "Der Grüne Punkt" και κυκλοφορούν στην αγορά της Γερμανίας ακόμη και όταν η υπηρεσία απαλλαγής στην οποία αναφέρεται το άρθρο 2 της σύμβασης για τη χρήση του σήματος δεν εφαρμόζεται καθόλου ή εφαρμόζεται μόνον για επιμέρους ποσότητες συσκευασιών. Παρότι το δεύτερο εδάφιο του άρθρου 4 παράγραφος 1 της σύμβασης για τη χρήση του σήματος επιτρέπει ορισμένες παρεκκλίσεις, η DSD αρνήθηκε να προτείνει δεσμεύσεις για τις κατηγορίες I και II οι οποίες θα έθεταν τέλος στην κατάχρηση και θα εφαρμόζονταν ως παρεκκλίσεις στο πλαίσιο της συμφωνίας.
(164) Όσον αφορά την κατηγορία III, η DSD υπέβαλε δέσμευσή της προς την Επιτροπή καθώς και διευκρινιστική δήλωση. Εάν η DSD εφαρμόσει τη δέσμευση με βάση τη δήλωση και τις εξηγήσεις στις αιτιολογικές σκέψεις 133 και 134, η παράβαση θα παύσει να υπάρχει.
(165) Προκειμένου να αποφευχθεί η επανάληψη των παραβάσεων που διαπιστώθηκαν, η DSD είναι απαραίτητο να αναλάβει έναντι όλων των μερών της σύμβασης για τη χρήση του σήματος να μην χρεώνει τέλη αδείας για τις επιμέρους ποσότητες συσκευασιών πώλησης που φέρουν το σήμα "Der Grüne Punkt" και κυκλοφορούν στην αγορά της Γερμανίας αλλά για τις οποίες δεν χρησιμοποιείται η υπηρεσία απαλλαγής στην οποία αναφέρεται το άρθρο 2 της σύμβασης για τη χρήση του σήματος. Η δέσμευση αυτή αντικαθιστά μια παρέκκλιση στο δεύτερο εδάφιο του άρθρου 4 παράγραφος 1 της σύμβασης για τη χρήση του σήματος.
(166) Πέραν αυτού, είναι απαραίτητο να καταστεί υποχρεωτική η δέσμευση που ανέλαβε η DSD σε σχέση με την κατηγορία III. Σύμφωνα με την δέσμευση αυτή η DSD δύναται να απαιτήσει να καθίσταται σαφές για τους τελικούς καταναλωτές στις συσκευασίες, κοντά στο σήμα "Der Grüne Punkt", με κάποια φράση ή άλλο κατάλληλο τρόπο, ότι η συσκευασία δεν συμμετέχει στο σύστημα που έχει συγκροτήσει η DSD βάσει του άρθρου 6 παράγραφος 3. Στο βαθμό που, ιδιαίτερα, η καταλληλότητα και η σαφήνεια είναι υποκειμενικοί παράγοντες, δεν μπορεί να αποκλεισθεί η διάσταση απόψεων μεταξύ της DSD και των υπόχρεων επιχειρήσεων ως προς τη μορφή που πρέπει να έχει η ειδοποίηση. Προκειμένου να εξασφαλισθεί η τήρηση της δέσμευσης πρέπει να θεσπισθεί μια διαδικασία ταχείας επίλυσης αυτών των διαφορών γνώμης με ικανοποιητικό για αμφότερα τα μέρη τρόπο. Η λήψη απόφασης από εμπειρογνώμονα που θα υποδεικνύει η Επιτροπή ικανοποιεί την ανάγκη αυτή.
(167) Η DSD δύναται, τόσο για τις κατηγορίες I και II όσο και για τη δέσμευση σχετικά με την κατηγορία III, να απαιτήσει από τους αντισυμβαλλομένους να παράσχουν αποδείξεις ότι πληρούνται με άλλο τρόπο οι υποχρεώσεις που απορρέουν από το διάταγμα για τις συσκευασίες, όσον αφορά τις ποσότητες συσκευασιών πώλησης που κυκλοφορούν στη Γερμανία και φέρουν το σήμα "Der Grüne Punkt" για τις οποίες, όμως, δεν χρησιμοποιείται η υπηρεσία απαλλαγής στην οποία αναφέρεται το άρθρο 2 της σύμβασης για τη χρήση του σήματος. Δεν μπορεί να αποκλεισθεί το ενδεχόμενο διαφορών απόψεων μεταξύ της DSD και των υπόχρεων επιχειρήσεων ως προς τη μορφή του απαιτούμενου αποδεικτικού στοιχείου. Ως εκ τούτου, για λόγους σαφήνειας, τα κριτήρια στα οποία πρέπει να ανταποκρίνονται οι αποδείξεις πρέπει να καθορισθούν με την παρούσα απόφαση. Η Επιτροπή θα λάβει υπόψη τον σκοπό που εξυπηρετεί η υποχρεωτική υποβολή αποδεικτικών στοιχείων. Η DSD πρέπει να είναι βέβαιη ότι παραιτείται από την είσπραξη ενός τέλους μόνον για τις συσκευασίες ως προς τις οποίες οι υπόχρεες επιχειρήσεις συμμετέχουν σε ανταγωνιστικό σύστημα απαλλαγής ή εκπληρώνουν τις υποχρεώσεις ανάληψης και ανακύκλωσης μέσω ενός συστήματος ίδιας διάθεσης, δεδομένου ότι στις περιπτώσεις αυτές υπάρχει κίνδυνος υποχρέωσης για καταβολή διπλού τέλους (βλέπε αιτιολογική σκέψη 115). Στις περιπτώσεις μερικής ή ολικής συμμετοχής σε ανταγωνιστικό σύστημα απαλλαγής, απαιτείται βεβαίωση του φορέα εκμετάλλευσης του ανταγωνιστικού συστήματος ότι η σχετική επιμέρους ποσότητα συσκευασιών καλύπτεται από το ανταγωνιστικό σύστημα. Μόνον διά της συμμετοχής σε ένα σύστημα απαλλαγής δύνανται οι υπόχρεες επιχειρήσεις να απαλλαγούν από τις υποχρεώσεις τους όσον αφορά τις ποσότητες συσκευασιών που συμμετέχουν σε αυτό. Στις περιπτώσεις μερικής ή ολικής συμμετοχής σε σύστημα ίδιας διάθεσης, απαιτείται η κατάθεση εκ των υστέρων πιστοποιητικού ανεξάρτητου εμπειρογνώμονα ότι έχουν εκπληρωθεί οι υποχρεώσεις ανάληψης και ανακύκλωσης για την αντίστοιχη επιμέρους ποσότητα συσκευασιών το οποίο μπορεί να καλύπτει μεμονωμένους κατασκευαστές ή διανομείς ή ακόμη και κοινοπραξίες ίδιας διάθεσης. DSD δεν δύναται, σε καμία περίπτωση, να ζητήσει την υποβολή του πιστοποιητικού νωρίτερα ή την αναφορά σε αυτό περισσότερων πληροφοριών από εκείνες που ορίζει το διάταγμα για τις συσκευασίες. Ανεξάρτητα από τη χρησιμοποιούμενη εκδοχή του διατάγματος για τις συσκευασίες, το γεγονός ότι το πιστοποιητικό επιβεβαιώνει έναντι του αντισυμβαλλομένου ότι έχουν εκπληρωθεί οι υποχρεώσεις ανάληψης και ανακύκλωσης όσον αφορά τη δεδομένη ποσότητα συσκευασιών, θα αρκεί ως αποδεικτικό για την DSD. Οποιαδήποτε άλλη πληροφορία στο πιστοποιητικό (ιδίως το όνομα της επιχείρησης που έχει αναλάβει τη διάθεση, τα σημεία απόρριψης και οι ακριβείς ποσοστώσεις) πρέπει να διαγράφεται προκειμένου να μην αποκτά η DSD εμπιστευτικές πληροφορίες για τους ανταγωνιστές της. Τόσο η βεβαίωση του φορέα εκμετάλλευσης του συστήματος όσο και το πιστοποιητικό του ανεξάρτητου πραγματογνώμονα μπορούν να αντικατασταθούν από βεβαίωση ελεγκτή επιχειρήσεων ότι πληρούνται οι υποχρεώσεις που επιβάλλει το διάταγμα για τις συσκευασίες ως προς δεδομένο όγκο συσκευασιών. Η βεβαίωση του οικονομικού ελεγκτή πιστοποιεί την εκπλήρωση των υποχρεώσεων που απορρέουν από το διάταγμα για τις συσκευασίες, χωρίς να διευκρινίζει αν αυτό έγινε με τη συμμετοχή σε ανταγωνιστικό σύστημα απαλλαγής ή με μηχανισμό ίδιας διάθεσης. Προκειμένου να μην υπάρξουν αποκλίσεις εις βάρος των υποχρεων επιχειρήσεων σε σχέση με τις απαιτήσεις που περιβάλλουν την υποβολή αποδεικτικών στοιχείων, πρέπει να εξασφαλισθεί ότι δεν θα εφαρμόζονται άλλοι όροι της σύμβασης για τη χρήση του σήματος κατά τρόπο που να απαιτεί την κατάθεση αποδεικτικών υψηλότερου επιπέδου στην DSD,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η συμπεριφορά της εταιρείας Der Grüne Punkt - Duales System Deutschland AG (στο εξής: "DSD") να ζητά βάσει του άρθρου 4 παράγραφος 1 σημείο 1 και του άρθρου 5 παράγραφος 1 σημείο 1 της σύμβασης για τη χρήση του σήματος, την καταβολή τελών αδείας χρήσεως του σήματος για το σύνολο των συσκευασιών πώλησης που φέρουν το σήμα "Der Grüne Punkt" και κυκλοφορούν στην αγορά της Γερμανίας δεν συμβιβάζεται με την κοινή αγορά, όταν οι επιχειρήσεις που εμπίπτουν στις διατάξεις του διατάγματος για τις συσκευασίες:
α) προσφεύγουν στις υπηρεσίες απαλλαγής της DSD σύμφωνα με το άρθρο 2 της σύμβασης για τη χρήση του σήματος για μέρος μόνον των ποσοτήτων συσκευασιών ή δεν κάνουν καθόλου χρήση αυτών των υπηρεσιών, θέτουν όμως σε κυκλοφορία στη Γερμανία ομοιόμορφη συσκευασία η οποία κυκλοφορεί και σε άλλες χώρες μέλη του Ευρωπαϊκού Οικονομικού Χώρου και συμμετέχουν σε σύστημα ανάληψης που χρησιμοποιεί το σήμα "Der Grüne Punkt", και
β) αποδεικνύουν ότι, ως προς το σύνολο ή το μέρος της ποσότητας συσκευασιών για τις οποίες δεν χρησιμοποιούν την υπηρεσία απαλλαγής, πληρούν τις υποχρεώσεις που υπέχουν βάσει του διατάγματος για τις συσκευασίες χρησιμοποιώντας ανταγωνιστικά συστήματα απαλλαγής ή συστήματα ιδίας διάθεσης.
Άρθρο 2
Η DSD παύει αμελλητί την παράβαση στην οποία αναφέρεται το άρθρο 1.
Η DSD απέχει από το να συνεχίσει τη συμπεριφορά που περιγράφεται στο άρθρο 1, να την επαναλάβει ή να λάβει μέτρα με ισοδύναμα αποτελέσματα.
Επιπλέον η DSD πληροί τις διατάξεις των άρθρων 3 έως 7.
Άρθρο 3
Η DSD αναλαμβάνει έναντι όλων των αντισυμβαλλομένων στη σύμβαση για τη χρήση του σήματος την υποχρέωση να μην χρεώνει τέλη αδείας για μέρος των ποσοτήτων συσκευασιών πώλησης που φέρουν το σήμα "Der Grüne Punkt" και κυκλοφορούν στην αγορά της Γερμανίας, για τις οποίες δεν χρησιμοποιείται η υπηρεσία απαλλαγής στην οποία αναφέρεται το άρθρο 2 της σύμβασης για τη χρήση του σήματος και ως προς τις οποίες οι υποχρεώσεις που απορρέουν από το διάταγμα για τις συσκευασίες εκπληρώνονται αποδεδειγμένα κατ' άλλον τρόπο.
Η υποχρέωση δυνάμει του πρώτου εδαφίου αντικαθιστά την παρέκκλιση του άρθρου 4 παράγραφος 1 σημείο 2 της σύμβασης για τη χρήση του σήματος.
Άρθρο 4
1. Στην περίπτωση συσκευασιών που διατίθενται και ανακυκλώνονται σε άλλο κράτος μέλος στο πλαίσιο συστήματος το οποίο χρησιμοποιεί το σήμα "Der Grüne Punkt" και κυκλοφορούν στην αγορά χρησιμοποιώντας το σήμα αυτό στην επικράτεια που καλύπτεται από το διάταγμα για τις συσκευασίες, η DSD δεν επιτρέπεται να χρεώνει τέλη χρήσης του σήματος όταν οι υποχρεώσεις που απορρέουν από το διάταγμα για τις συσκευασίες εκπληρώνονται αποδεδειγμένα κατ' άλλον τρόπο πλην της συμμετοχής στο σύστημα που δημιούργησε η DSD βάσει του άρθρου 6 παράγραφος 3 του διατάγματος για τις συσκευασίες.
2. Η DSD μπορεί να ζητήσει ως προϋπόθεση για τη μη επιβολή του τέλους αδείας στη συσκευασία δυνάμει της παραγράφου 1 να επισημαίνεται κοντά στο σήμα "Der Grüne Punkt", με κείμενο ή άλλο κατάλληλο για τον τελικό καταναλωτή τρόπο, ότι η συσκευασία δεν συμμετέχει στο σύστημα που καθιέρωσε η DSD βάσει του άρθρου 6 παράγραφος 3 του διατάγματος για τις συσκευασίες.
3. Στην περίπτωση ασυμφωνίας ως προς την αναγνώριση των αποδεικτικών, τα ενδιαφερόμενα μέρη οφείλουν εντός μίας εβδομάδας από τη μονομερή ή από κοινού διαπίστωση της ασυμφωνίας να ζητήσουν από την Επιτροπή να διορίσει έναν εμπειρογνώμονα.
Ο εμπειρογνώμονας αναλαμβάνει να διαπιστώσει εντός τεσσάρων εβδομάδων αν η διαμόρφωση της επισήμανσης που συζητήθηκε από τα μέρη ανταποκρίνεται στις απαιτήσεις που προβλέπονται στην παράγραφο 2 λαμβανομένων υπόψη των βασικών λειτουργιών της συσκευασίας.
Το κόστος του εμπειρογνώμονα αναλαμβάνουν εξ ημισείας τα μέρη.
Άρθρο 5
1. Ως απόδειξη για την κατ' άλλον τρόπο εκπλήρωση των υποχρεώσεων που απορρέουν από το διάταγμα για τις συσκευασίες απαιτείται, στις περιπτώσεις μερικής ή ολικής συμμετοχής σε ανταγωνιστικό σύστημα απαλλαγής, βεβαίωση του φορέα λειτουργίας του εν λόγω συστήματος ότι η σχετική ποσότητα συσκευασιών συμμετέχει στο ανταγωνιστικό σύστημα.
2. Στις περιπτώσεις μερικής ή ολικής συμμετοχής σε σύστημα ίδιας διάθεσης, απαιτείται η κατάθεση, εκ των υστέρων, πιστοποιητικού ανεξάρτητου εμπειρογνώμονα ότι έχουν εκπληρωθεί οι υποχρεώσεις ανάληψης και ανακύκλωσης για το αντίστοιχο μέρος της ποσότητας συσκευασιών. Το πιστοποιητικό αυτό μπορεί να καλύπτει μεμονωμένους κατασκευαστές ή διανομείς ή ακόμη και κοινοπραξίες ίδιας διάθεσης.
3. Η DSD δεν δύναται, σε καμία περίπτωση, να ζητήσει την υποβολή του πιστοποιητικού νωρίτερα από το χρόνο τον οποίο προβλέπει το διάταγμα για τις συσκευασίες.
4. Ανεξάρτητα από την εκάστοτε ισχύουσα έκδοση του διατάγματος για τις συσκευασίες αρκεί ως απόδειξη έναντι της DSD ότι το πιστοποιητικό βεβαιώνει έναντι του αντισυμβαλλομένου ότι έχουν εκπληρωθεί οι υποχρεώσεις ανάληψης και ανακύκλωσης όσον αφορά δεδομένη ποσότητα συσκευασιών.
5. Καθόσον το πιστοποιητικό περιέχει άλλα στοιχεία, το στοιχεία αυτά διαγράφονται.
6. Τόσο η βεβαίωση του φορέα εκμετάλλευσης του συστήματος όσο και το πιστοποιητικό του ανεξάρτητου εμπειρογνώμονα μπορούν να αντικατασταθούν από βεβαίωση οικονομικού ελεγκτή, με την οποία βεβαιώνεται εκ των υστέρων ότι εκπληρώθηκαν οι υποχρεώσεις που επιβάλλει το διάταγμα για τις συσκευασίες ως προς δεδομένο όγκο συσκευασιών.
7. Δεν επιτρέπεται η εφαρμογή άλλων όρων της σύμβασης για τη χρήση του σήματος κατά τρόπο που να οδηγεί σε αυστηρότερες προϋποθέσεις όσον αφορά την έναντι της DSD απαιτούμενη απόδειξη.
Άρθρο 6
1. Η DSD τηρεί έναντι όλων των αντισυμβαλλομένων στη σύμβαση για τη χρήση του σήματος τις διατάξεις των άρθρων 3, 4 και 5 από την ημερομηνία κοινοποίησης της παρούσας απόφασης και το γνωστοποιεί σε όλους τους εν λόγω αντισυμβαλλόμενους εντός δύο μηνών από την κοινοποίησή της.
2. Οι διατάξεις της σύμβασης για τη χρήση του σήματος δεν επιτρέπεται να εφαρμόζονται κατά τρόπον ώστε να οδηγούν σε παρέλκυση της άμεσης εκπλήρωσης της υποχρέωσης δυνάμει της παραγράφου 1.
Άρθρο 7
Η DSD ενημερώνει την Επιτροπή εντός τριών μηνών από την κοινοποίηση της παρούσας απόφασης για την εκπλήρωση των υποχρεώσεων δυνάμει των άρθρων 3 έως 6.
Άρθρο 8
Η παρούσα απόφαση απευθύνεται στην επιχείρηση:
Der Grüne Punkt - Duales System Deutschland AG Frankfurter Straße 720-726 D - 51145 Κολωνία
Βρυξέλλες, 20 Απριλίου 2001.

Labels: 3
7
18
4